title: Rock and Roll All Night Long

text: Hurriganesin suosion kasvaessa sen huomasivat muutkin kuin keikkajärjestäjät ja yleisö, ja lopulta levy-yhtiö Love Recordsista otettiin yhteyttä ja ehdotettiin kokonaisen albumin tekemistä. Tarjous oli omana aikanaan poikkeuksellinen, sillä levytysura oli tapana aloittaa singlellä. Myös englanninkielisen rocklevyn julkaiseminen oli riski. Suomalainen rockyleisö suosi pääasiassa ulkomaisia esiintyjiä. Esimerkiksi arvostetut Wigwam- ja Tasavallan Presidentti -yhtyeet levyttivät harvakseltaan, eivätkä niidenkään myyntiluvut olleet suuria. Levy-yhtiöt eivät halunneet vaarantaa talouttaan julkaisemalla rockia, kun iskelmämusiikki myi takuuvarmasti.


title: Rock and Roll All Night Long

text: Love Recordsin Atte Blom kiinnostui yhtyeestä nähtyään sen esiintymässä Helsingin Vanhalla ylioppilastalolla. Ensimmäisenä Hurriganesin musiikilliset ja kaupalliset mahdollisuudet oli kuitenkin huomannut Loven vakiotuottaja, Blues Sectionissa ja Tasavallan Presidentissä bassoa soittanut Måns Groundstroem. Hänet valittiin albumin äänittäjäksi ja tuottajaksi. Groundstroem mainitsi suunnitelmistaan nauhoittaa livelevy jo talvella 1973 MUSA-lehden haastattelussa, vaikka levytyssopimuksesta ei ollut vielä päätetty.


title: Rock and Roll All Night Long

text: Love Recordsin lisäksi Jukka Kuoppamäen pieni Satsanga-yhtiö oli kiinnostunut julkaisemaan Hurriganesin musiikkia. Vanhojen ystävyyssuhteiden ansiosta Måns Groundstroem sai kuitenkin yhtyeen tekemään sopimuksen Loven kanssa.


title: Rock and Roll All Night Long

text: Måns Groundstroem oli valmis Hurriganesin esikoisalbumin tekoon heti, kun Love Recordsin Atte Blom oli antanut suostumuksensa. Ainoa ongelma oli levy-yhtiön taloudellinen tila. Liveäänitysten avulla voitiin tallettaa yhtyeen keikoilla vallinnut tunnelma, ja ne tulivat halvemmiksi kuin kallis studiotyöskentely. Levy-yhtiössä ei myöskään uskottu, että yhtye onnistuisi luomaan saman tunnelman aikaan studiossa. Christian Schwindt myönsi Groundstroemille viisi tuhatta markkaa äänityslaitteiden hankkimiseen. Niihin kuuluivat Revoxin neliraitanauhuri, Matti Sarapaltion rakentama kuusikanavainen stereomikseri sekä joukko telineitä, johtoja ja vanhanmallisia Shuren mikrofoneja.


title: Rock and Roll All Night Long

text: Love Recordsin suunnitelma ei vakuuttanut kaikkia. Livenauhoitukset eivät olleet Suomessa onnistuneet aina edes tyydyttävästi, ja yhtye itsekin epäili lopputulosta. Remu Aaltonen oli kunnianhimoinen eikä voinut ymmärtää, miksei Hurriganesin ensimmäistä levyä pyrittäisi tekemään niin hyvin kuin mahdollista. Hän kutsuikin albumin tuottamista ”alennusmyyntilinjaksi”. Basisti Cisse Häkkinen ajatteli myönteisemmin, sillä hänen mielestään livelevy olisi totuudenmukainen eivätkä sitä kuunnelleet pettyisi nähdessään yhtyeen keikalla.


title: Rock and Roll All Night Long

text: Groundstroem aloitti äänitykset albumia varten kevättalvella 1973. Ensimmäiset äänitykset tehtiin 21. maaliskuuta Haminassa, ja niitä jatkettiin Helsingin työväentalolla 23. ja 24. maaliskuuta. Lopulliselle julkaisulle ei kuitenkaan päätynyt mitään näistä äänityksistä, vaan albumi nauhoitettiin kesällä 1973. Groundstroem teki vaihtelevan tasoisia äänityksiä neljällä keikalla: Klaukkalassa, Haminassa, Kotkassa sekä Helsingin Vanhalla ylioppilastalolla. Levynkannen tiedoista poiketen albumille päätyi materiaalia Klaukkalan lisäksi myös Kotkan esiintymisestä. Groundstroem itse ei enää myöhemmin muistanut, missä yksittäiset kappaleet ovat nauhoitettu, mutta hänen mukaansa levylle kuitenkin valittiin äänitysten ”parhaat palat”. Koska Groundstroem miksasi kappaleet saman tien yhtyeen soittaessa, niille ei voitu enää tehdä juuri mitään myöhemmin studiossa.


title: Rock and Roll All Night Long

text: Eri mikrofonit nauhoitettiin seuraavalla tavalla:


title: Rock and Roll All Night Long

text: Samoilla keikoilla äänitettiin myös kappaleet ”Hear Me Calling” ja ”Hey Mr. Fancy”. Ne eivät kuitenkaan päätyneet Hurriganesin esikoisalbumille, vaan julkaistiin samana vuonna Love Recordsin kokoelmalla "Rock & Roll Juhlaa 3". Haminan työväentalolla 21. maaliskuuta 1973 äänitetty keikka julkaistiin vuonna 2011 albumilla "Live in Hamina 1973".


title: Rock and Roll All Night Long

text: Koska esityksistä ei saatu tallennettua tarpeeksi äänentoistan kannalta riittävän hyvälaatuista materiaalia, äänityksiä piti tehdä myös studiossa.Fagerholm & Riihimaa: s. 87. Studio-osuuden äänitti Jukka Teittinen Finnlevyn studiossa. Vaikka Hurriganes ei ollut aikaisemmin työskennellyt studiossa, ilmapiiri ei ollut Groundstroemin mukaan vaivautunut, ja yhtyeen soittorutiini ja kunnianhimo olivat korkealla. Remu Aaltonen ei ollut lainkaan vakuuttunut siitä, miltä hänen laulunsa kuulosti nauhalla, ja vaati jatkuvasti lauluraidan miksaamista hiljaisemmaksi. Hän on kuitenkin kehunut äänittäjä Teittisen työskentelyä:


title: Rock and Roll All Night Long

text: Studiokappaleissa ei juurikaan tehty päällekkäisäänityksiä tai käytetty muita tehosteita; lauluja hieman tuplattiin ja Albert Järvinen soitti komppi- ja soolokitarat erikseen. Aaltonen piti kuria ja kielsi monesti Järvistä: ”Älä soita jazzia”. Studiokappaleista osan miksasi Finnlevyn studiossa Ronnie Kranck ja osan Finnvoxissa Paul Jyrälä ja Antti Joki.


title: Rock and Roll All Night Long

text: Albumin aloittavat kolme pitkähköä, jammailuhenkistä kappaletta ”Rock ’n’ Roller”, ”Satur’ly Night Out” ja ”Well, Ooh” ovat Hurriganesin omaa tuotantoa. Viimeksi mainittu on saanut vaikutteita Chris Farlowen vuoden 1965 kappaleesta ”Treat Her Good”.Fagerholm & Riihimaa: s. 94. Nämä karheat, kitarariffeihin perustuvat rhythm and blues -esitykset edustavat Hurriganesia raaimmillaan, mutta niissä kuuluu myös yhtyeen alkuajoille tyypillinen blues rockin ja progressiivisen rockin vaikutus. Ne sisältävät runsaasti Albert Järvisen improvisointia ja pitkiä kitarasooloja. Siinä missä Järvinen ja Remu Aaltonen soittavat hyvin uskaliaasti, Cisse Häkkinen pitää bassollaan soiton yhtenäisenä. Levyn A-puolen päättää sikermä, jonka aloittaa The Ventures -hitti ”Walk Don’t Run”. Seuraavaksi tulee ”Roy on Flashtop”, joka on Järvisen improvisoima soolonumero ja jossa on muutamia lainoja Johnny Winterin vuonna 1971 julkaistulta albumilta "Live Johnny Winter And". Sikermän päättää ”Jenka”, jossa yhtye soittaa eräänlaista jenkkateemaa.


title: Rock and Roll All Night Long

text: B-puolen aloittaa puolihumoristinen vanha swing-klassikko ”Sweet Sue”, jossa Häkkinen laulaa nenäänsä. Kappale on Victor Youngin sävellys vuodelta 1928, mutta Hurriganesin tulkinta perustuu Django Reinhardtin vuonna 1935 levyttämään versioon. Kappale äänitettiin livenä, mutta myöhemmin huomattiin, ettei Häkkisen laulu kuulunut lainkaan. Esitystä pidettiin kuitenkin hauskana, joten laulu päätettiin äänittää uudelleen studiossa. Siksi soundi on paljon erottuvampi kuin muilla levyn keikkaäänitteillä. Albumin ensimmäinen varsinainen studiokappale on Little Richard -cover ”Keep on Knocking”. Sitä seuraava ”Hideaway” luo vastapainoa albumin 50-lukuun painottuvalle materiaalille. Se on Freddie Kingin blues-instrumentaali, jonka Albert Järvinen oli opetellut teini-iässä John Mayallin levyltä Eric Claptonin sovituksena. ”Hideaway” tunnettiinkin Järvisen bravuurina. ”Say Mama” on alkujaan Gene Vincentin esittämä kappale.


title: Rock and Roll All Night Long

text: ”My Sweet Lily” on yhtyeen omiin nimiin merkitty, Häkkisen laulama puoliparodinen teinipopkappale. Siinä The Four Seasonsin ”Sherry” ja The Raysin ”Silhouettes” yhdistyvät Paul Ankan ”Dianan” lyriikkaan. Häkkinen laulaa myös seuraavan kappaleen, joka on alkujaan 1950-luvun teinitähti Fabianin levyttämä ”Tiger”. Lähes viisiminuuttinen päätöskappale ”Indian” tehtiin viimeisenä, kun studiopuoliskon havaittiin jäävän hieman lyhyeksi. ”Indian” oli kehitelty jo vuosia aiemmin Ile Kallion ollessa yhtyeen kitaristi. Kappaleessa Remu Aaltonen matkii intiaanien äänähdyksiä, jonka päälle Järvinen soittaa kitarateemaa. Järvisen soittoa on verrattu 1960-luvun alun instrumentaaliyhtyeisiin sekä Ennio Morriconen tuotantoon."Rock and Roll All Night Longin" kansikuvan suunnitteli valokuvaaja Risto Vuorimies. Hänellä oli valokuvaajan, Ben Kailan, kanssa Saftra-niminen yritys ja työtilat Helsingin Kruununhaassa Meritullinkatu 17:ssä. Lähellä oli Beaver Jeans -farkkumyymälä, jossa Hurriganesin soittajat usein asioivat, ja niin myös Vuorimies tutustui heihin. Vuorimiehen yhteistyö Love Recordsin kanssa oli alkanut jo aiemmin, kun hän oli suunnitellut Rauli Badding Somerjoen kokoelma-albumin "Muotokuva 1:n" kannen.


title: Rock and Roll All Night Long

text: Kansikuvaus järjestettiin Vanhan ylioppilastalon tyhjissä kulisseissa. Vuorimiehen mukaan Järvistä oli vaikea saada ottamaan hyvä asento, kun taas Aaltoselta ja Häkkiseltä poseeraminen kävi luonnollisesti. Häkkisen mukaan kaikki olivat kuitenkin enemmän tai vähemmän jännittyneitä, joten yhtye piti puolen tunnin tauon, jonka aikana hän ja Järvinen kävivät ”hakemassa tunnetta” viereisellä Kaivopihalla sijainneesta kapakasta.


title: Rock and Roll All Night Long

text: Kuvauksissa kului paljon filmiä, mutta yksi valokuvista miellytti Vuorimiestä erityisesti: kolme hymytöntä miestä poseeraamassa – kaksi heistä nyrkit vastakkain – ja uhoamassa kolmen muskettisoturin tavoin: ”Kaikki yhden ja yksi kaikkien puolesta!” Remu Aaltosen mielestä asento on yhtä hyvä kuin kolmella sepällä, ”kun ne päivystää tossa Stokkan edessä.” Kuva oli alkujaan mustavalkoinen, mutta Vuorimies väritti sen värikynillä. Kansi siirrettiin Tervasaareen, missä se kiinnitettiin aitan seinään ja kuvattiin päivänvalossa suurelle dialle. Tausta jäi mustaksi. Ensimmäisten painosten kannet tehtiin keltaisesta ja karheasta kartongista, mikä korosti värien sävyjä, mutta uudemmissa painoksissa käytettiin keltaiseksi painettua ja kiiltävää kartonkia ja sävyt katosivat.


title: Rock and Roll All Night Long

text: Albumin yläreunan täyttää puolikaaren muotoinen Hurriganes-logo. Vuorimies kopioi sen yhtyeen keikoilla käyttämästä peräkärrystä, johon tekstin oli kirjoittanut Remu Aaltosen silloinen tyttöystävä.


title: Rock and Roll All Night Long

text: "Rock and Roll All Night Longin" kannet ovat avattavat, ja sisäkannessa on kuvia yhtyeestä esiintymässä ja oleskelemassa takahuoneissa. Haminan keikalta on otettu kuva, jossa Cisse Häkkisen jalkojen juuressa makaa selällään Petri Tiili, joka tuli myöhemmin kuuluisaksi nimellä Pelle Miljoona. Sisäkannen kuvat jätettiin kustannussyistä pois uusintapainoksista, mutta uusimmassa, Siboneyn julkaisemassa CD-versiossa ne ovat kuitenkin mukana. Takakannessa on yhtyeen jäsenten mielipiteitä ja aforismeja sekä teksti ”Levyä on soitettava pirun lujaa, pitäähän naapurinkin kuulla. Ei ne seinät siitä hajoo.”


title: Rock and Roll All Night Long

text: "Rock and Roll All Night Long" ilmestyi elokuussa 1973 koulujen syyslukukauden alkaessa. Levy nousi albumilistoille heti syyskuussa, ja joulukuussa se oli korkeimmillaan viidennellä sijalla, mitä pidettiin erinomaisena saavutuksena suomalaiselle rocklevylle. Måns Groundstroem onkin kertonut, että albumi tuotti Love Recordsille siihen käytetyt rahat moninkertaisesti takaisin.


title: Rock and Roll All Night Long

text: Albumi herätti yleistä innostusta. Jopa muusikoiden suosima, enimmäkseen jazziin suuntaunut helsinkiläinen levyliike Digelius koristeli näyteikkunansa pelkillä "Rock and Roll All Night Longin" kansilla. Levyn suosion myötä Hurriganesin arvostus Love Records -yhtiössä kasvoi jatkuvasti.


title: Rock and Roll All Night Long

text: Vuoden 1974 puolella levyn myynti lähti uuteen nousuun hittisinglejen ”Do You Wanna Dance” ja ”Blue Suede Shoes” myötä. Saman vuoden lopulla yhtyeelle ojennettiin kultalevy, kun albumia oli myyty 15 000 kappaletta. Se oli merkittävä saavutus ja Love Recordsin ensimmäinen kultalevy, mutta Suosikki-lehden artikkelissa yhtye kuvattiin heittämässä tuoreita kultalevyjään roskakoriin. Remu Aaltonen kertoi, että yhtyeelle eivät kultalevyt paljoa merkitse vaan se tavoittelee timanttilevyä.


title: Rock and Roll All Night Long

text: Toisin kuin suurin osa Hurriganesin myöhemmistä albumeista, "Rock and Roll All Night Long" ilmestyi ainoastaan Suomessa. Tosin vuonna 1977 myös Ruotsissa ilmestyi kokoelma-albumi "Sixteen Golden Greats", joka sisälsi alun perin "Rock and Roll All Night Longilla" julkaistut kappaleet ”Tiger”, ”Say Mama” ja ”My Sweet Lily”.


title: Rock and Roll All Night Long

text: Albumin ilmestyttyä nuortenlehti Intron arvostelussa kehuttiin kappaleita ”Sweet Sue”, ”Say Mama” ja ”Tiger” ja todettiin Hurriganesin olevan ”takuulla maan hikisin ja herkullisin lavayhtye”. Lehdessä jaettiin tosin myös kritiikkiä:


title: Rock and Roll All Night Long

text: MUSA-lehdessä albumin arvosteli Waldemar Wallenius, jonka mielestä albumi on pieni pettymys, sillä Hurriganes on paljon parempi yhtye kuin levy antaa ymmärtää. Tästäkin huolimatta hän toteaa "Rock and Roll All Night Longin" olevan parhaita suomalaisia rocklevytyksiä ellei paras. Albumi on hyvien rokkilevyjen tavoin naiivi – yhtye ottaa itsensä tosissaan, mutta ei liian tosissaan.


title: Rock and Roll All Night Long

text: Suosikki-lehden artikkelissa albumia kehuttiin ja sanottiin sen todistavan, ettei Hurriganes ole ”pelkkä lavareteilyllä juhliva humpuukiyhtye”. Kirjoittajan mukaan yhtyeellä on paljon annettavaa musiikillisesti ”ja se kaikki tarjotaan korkeatasoisuuden tarjottimella”.


title: Rock and Roll All Night Long

text: Albumin tuottanut ja liveosuuden äänittänyt Måns Groundstroem on jälkeenpäin pitänyt "Rock and Roll All Night Longia" olosuhteisiin nähden hyvänä albumina:


title: Rock and Roll All Night Long

text: Muusikot


title: Rock and Roll All Night Long

text: Muut


title: Rock and Roll All Night Long

text: Albumi julkaistiin vinyylilevynä tunnuksella LRLP 84. Alkuperäisen painoksen tunnistaa siitä, että siinä on avattavat kannet, ja levyn voi laittaa vain etukannen sisään. Lisäksi etukannen Hurriganes-logo on väriltään vaaleanpunainen, kun se myöhemmissä painoksissa on kirkkaanpunainen.


title: Rock and Roll All Night Long

text: Alkuperäinen C-kasettipainos (LRC 84) erosi kansikuvaltaan vinyylipainoksesta. Kappalelista ja -järjestys oli kuitenkin sama. Alkuperäisestä kasettipainoksesta on liikkeellä ainakin kolme hieman erilaista versiota.


title: Rock and Roll All Night Long

text: CD-painos albumista on otettu vuosina 1990 ja 2001.


title: Entangled in Chaos

text: Entangled In Chaos on yhdysvaltalaisen death metal -yhtye Morbid Angelin ensimmäinen live-albumi. Se nauhoitettiin heidän vuoden 1996 Euroopan-kiertueellaan ja samana vuonna. Se oli myös viimeinen levy David Vincentin kanssa, jonka paikkasi sittemmin Steve Tucker.


title: Nokia 6110 Navigator

text: Nokia 6110 Navigator on Nokian GPS-paikantimella varustettu keskihintainen liukuläppäpuhelin. Siinä on GPS-paikannin ja karttaohjelmisto pääosiona, minkä lisäksi siinä on myös 2 megapikselin kamera, 3G + HSDPA sekä musiikkisoitin ja radio. Puhelimessa on sisäistä muistia 40 megatavun verran, mutta MicroSD muistikortin avulla laajennettavissa aina kahdeksaan gigtavuun saakka. Julkaisu tapahtui 12. helmikuuta 2007 Barcelonassa pidetyillä 3GSM-messuilla.


title: Com Karat

text: Com Karat (s. 2. huhtikuuta 1996, Ruotsi) on ruotsalaissyntyinen lämminverinen ravihevonen, jonka kilpailu-uran suurin saavutus on UET Grand Prixin voittaminen vuonna 2000.


title: Com Karat

text: Com Karatin kasvatti Väsby Häst AB Tukholmassa. Se kilpaili Keski-Euroopassa, kunnes siirtyi vuonna 2005 Jan-Erik ja Sanna Nygårdin valmennukseen Suomeen. Viimeisen starttinsa ori juoksi lokakuussa 2005. Com Karat kilpaili 68 starttia, joista 16 on voittoja, 9 kakkossijaa ja 11 kolmossijaa.


title: SCAP

text: SCAP () oli toisen maailmansodan voittajavaltioiden (lähinnä Yhdysvaltain ja Brittiläisen kansainyhteisön maat) Japaniin sodan jälkeen muodostama elin, joka vastasi lähinnä liittoutuneiden valvontakomissiota Suomessa. SCAP oli 6 000 hengen byrokraattinen elin, joka ohjasi Japanin hallituksen politiikkaa miehitysvuosien aikana. Sen komentaja oli yhdysvaltalainen kenraali Douglas MacArthur, joka oli myös 430 000 sotilaan miehitysarmeijan komentaja.


title: Rocket Ride

text: Rocket Ride on saksalaisen metalliyhtyeen Edguyn seitsemäs studioalbumi. Albumi julkaistiin vuonna 2006 Nuclear Blastin kautta. Levy sai melko ristiriitaista palautetta sen uudenlaisen tyylin vuoksi. Levy merkitsi Edguylle tyylimuutosta perinteisempään heavy rockiin "Hellfire Clubin" jälkeen.


title: Rudi

text:
Rudi-yhtyeen perustivat vuonna 1982 Jussi Kettu Savonlinnasta ja Ratsia-yhtyeessä soittaneet Juha Aunola, Rudi Lukkarinen sekä Pasi Kuusjärvi Pihtiputaalta. Yhtyeen tyylisuuntana oli uusi aalto. Rudin ensimmäinen single oli "Taivas saa odottaa", joka oli puoli vuotta Jokamiehen lista -ohjelmassa kärkisijalla. Jussi Kettu toimi yhtyeen säveltäjänä, sanoittajana, laulajana ja kitaristina. Yhtye julkaisi neljä singleä ja kaksi LP-levyä 1980-luvulla.
Seuraavaan kokoonpanoon liittyi entinen Pelle Miljoona & N.U.S. -yhtyeen kitaristi Pasi Bastard Huopalainen. Rumpalina toimi Repa Kauppila (Repa Rantsila) Stalker-yhtyeestä, joka puolestaan jatkoi myöhemmin uraa muun muassa Pelle Miljoona & Linnunlaulu -yhtyeessä. Rantsilan jälkeen rumpalina toimi Mika Hollström.


title: Rudi

text: Rudin alkuvaiheessa yhtyeen tekninen puoli Pihtiputaalta piti varsin laajaa ohjelmatoimistoa, jonka artistivalikoimaan kuului myös esimerkiksi Tuomari Nurmio ja Liisa Tavi. Pasi Kuusjärvi toimii yhä Dex Viihde Oy -nimisessä ohjelmatoimistossa.


title: Jan-Erik Nygård

text: Jan-Erik Nygård (synt. 2. joulukuuta 1948 Munsala) on suomalainen ravivalmentaja, joka on Yhdysvalloista tapahtuvan ravihevosten tuonnin pioneeri. Myös hänen tyttärensä Sanna on ravivalmentaja ja isä Henry toi ravureita naapurimaista 1960-luvulla.


title: Jan-Erik Nygård

text: Ensimmäinen suoraan Amerikasta Suomeen tuotu ravihevonen oli Express Pride, jonka Nygård toi loppuvuodesta 1974. Kohuori haluttiin nähdä ensin kotimaakunnassa ja tätä varten perustettiin uusi suurkilpailu Seinäjoki-ajo. Lämmittelyssä Express Pride potkaisi Nygårdin pois rattailta, mutta hän ei lannistunut, vaan ajoi oriin voittoon itse kilpailussa. Ravihevosten viennin historiaa Nygård teki myymällä ensimmäisenä Suomessa syntyneen ravihevosen Yhdysvaltoihin vuonna 1983. Kyseessä oli Harness Adam niminen ori, joka kilpaili Amerikassa nimellä First Impulse.


title: Jan-Erik Nygård

text: Nygård on menestynyt hyvin myös ohjastajana ja valmentajana. Hänen valmentamansa Uncle Sam oli ensimmäinen suomalaishevonen, joka ansaitsi yli 100 000 markkaa yhden kauden aikana ja hän ajoi absoluuttisen Suomen ennätyksen 11,6 hevosella Vizzi Hanover Mikkelissä vuonna 1992.


title: Hammastunturin erämaa

text: Hammastunturin erämaa-alue on yksi Lapin kahdestatoista erämaa-alueesta. Se sijaitsee Ivalon länsipuolella, Urho Kekkosen kansallispuiston ja Lemmenjoen kansallispuiston välillä. Sen pinta-ala on 1 825 neliökilometriä, ja se on perustettu vuonna 1991. Se sijaitsee Inarin, Kittilän ja Sodankylän kuntien alueella. Sitä hoitaa Metsähallitus.


title: Hammastunturin erämaa

text: Hammastunturin erämaa-alueella on laajoja metsiä, monia tuntureita ja järviä sekä Ivalojoen laakso sivujokineen. Alueen halki kulkee kuusen levinneisyysvyöhykkeen pohjoisraja. Pohjoisosassa valtapuuna on mänty. Erämaa-alueen korkein huippu on 531-metrinen Hammastunturi. Suurin järvi on seitsemän kilometriä pitkä Hammasjärvi. Erämaa-alue voidaan jakaa kahteen osa-alueeseen, ydinosana Hammastunturin–Appistunturin tunturialue sekä toiseksi Ivalojoen laakso kullanhuuhdonta-alueineen.


title: Hammastunturin erämaa

text: Erämaa-alue on tärkeää porojen laidunaluetta. Retkeily alueella lisääntyy koko ajan. Kullankaivuu jatkuu Ivalojoella ja sen sivujoilla edelleenkin.


title: Hammastunturin erämaa

text: Viimeisin jääkausi päättyi Hammastunturin alueella noin 9 300 vuotta sitten. Arkeologiset löydöt osoittavat ihmisen liikkuneen alueella ja asuneen Ivalojokilaaksossa jo kivikaudella noin 7500–5000 eaa.


title: Hammastunturin erämaa

text: 1800-luvulla Hammastunturin erämaa-alue oli Ivalojoen kylän metsästys- ja peuranpyyntialuetta. Alueelta löytyy vanhoja peurojen pyyntikuoppien jäänteitä. Suuren kultaryntäyksen aikaan 1870-luvulta alkaen Ivalojoen Kultalassa oli satoja asukkaita. Kullankaivajia oli yhtä paljon kuin muita inarilaisia yhteensä.


title: Hammastunturin erämaa

text: Hammasjärven rannalla on ollut asutusta jo 1800-luvun alusta lähtien.


title: Marokon lippu

text: Marokon lippu on Marokon tunnus vaakunan, moton ja hymnin ohella. Se otettiin käyttöön 17. marraskuuta 1915 ja sen mittasuhteet ovat 2:3. Lipun punainen kenttä viittaa Marokon kuninkaallisen perheen polveutumiseen profeetta Muhammadista. Lipun keskellä oleva vihreä viisisakarainen tähti on Salomon sinetti, muinainen hyvinvoinnin ja elämän symboli.


title: Hellfire Club (albumi)

text:
Hellfire Club on power metalia soittavan Edguyn kuudes studioalbumi. Se julkaistiin 6. huhtikuuta 2004. Levyllä yhtyeen musiikkia tukee saksalainen orkesteri "Deutsches Filmorchester Babelsberg". Albumilla on kaksi bonuskappaletta, joista ensimmäinen on uudelleen äänitetty demokappale "Children Of Steel". Toisella bonuskappaleella, "Mysterialla", laulaa saksalaisen thrash metal -yhtyeen Kreatorin laulaja-kitaristi Mille Petrozza.
Hongkongissa julkaistussa erikoisversiossa oli lisäksi mukana 12 kappaletta sisältänyt bonuslevy. Levyltä löytyy muun muassa kaikki "King of Fools" EP:n kappaleet sekä kaksi Tobias Sammetin sivuprojektina työstämän Avantasian kappaletta ""Inside"" ja ""Fairytale"". Osa bonuslevyn kappaleista on konserttitallenteita.


title: Hall of Flames

text: Hall of Flames on Edguy-yhtyeen kokoelmalevy. Se julkaistiin vuonna 2004. Se oli viimeinen julkaisu Edguylla AFM Recordsilla.


title: Kriketin maailmanmestaruuskilpailut

text: Kriketin maailmanmestaruuskilpailut ovat merkittävin kansainvälinen krikettikilpailu ja yksi maailman suurimpia urheilutapahtumia. Ensimmäiset kriketin MM-kisat pidettiin vuonna 1975 ja niitä on järjestetty pääsääntöisesti neljän vuoden välein. Australia on voittanut mestaruuden viisi kertaa.


title: Kriketin maailmanmestaruuskilpailut

text: Lähde: The-sports.org


title: Rocket Ride (kappale)

text: Rocket Ride on yhdysvaltalaisen hard rock -yhtye KISSin kappale vuoden 1977 albumilta "Alive II". Kappaleen on säveltänyt Sean Delaney ja KISSin kitaristi Ace Frehley, joka myös laulaa kappaleen. ”Rocket Ride” oli myös yksi Acen perustaman Frehley's Comet -yhtyeen suurimmista hiteistä. Billboard Hot 100 -listalla kappale kipusi parhaimmillaan sijalle 39.


title: Selainsodat

text: Selainsodiksi sanotaan verkkoselainten aggressiivista kilpailua johtavasta markkina-asemasta. Sodan asteelle sen katsotaan kiihtyneen kahdesti: 1990-luvun lopussa Internet Explorer vastaan Netscape, ja vuodesta 2004 alkaen Internet Explorer vastaan Mozilla Firefox.


title: Selainsodat

text: Netscape ja Internet Explorer perustuivat kumpikin ensimmäiseen laajalle levinneeseen selaimeen, Mosaiciin. Kilpailun kiristyessä molemmat selainvalmistajat julkaisivat nopeasti yhä uusia versioita, ja monilla sivustoilla ilmoitettiin "Tätä sivustoa katsot parhaiten selaimella xxx, jonka voit ladata viereisestä linkistä". Sodassa oli kyse enemmästäkin kuin vain pelkkien selainten markkinaosuuksista: eri hakukoneet halusivat päästä oletushakukoneiksi selaimiin, ja eri yhtiöt halusivat omat linkkinsä ensiasennetun selaimen oletuskirjanmerkkilistaan. Selainsodassa pyrittiin lisäämään selaimiin uusia ominaisuuksia sen sijaan että olisi korjattu selaimiin tekovaiheessa jääneitä virheitä eli bugeja. Selaimia ei myöskään toteutettu W3C:n määräämien sääntöjen mukaan, vaan sekä Netscape että Microsoft lisäsivät selaimiin omia ei-standardisoituja toimintojaan.


title: Selainsodat

text: Internetin World Wide Web kehitettiin vuonna 1991 ja sen ensimmäinen selain WorldWideWeb kehitettiin NeXT-alustalla. Vuoden 1992 loppuun mennessä oli ilmestynyt monia selaimia lähinnä ammattilaisten ja koulujen käyttämään Unix-ympäristöön. Näitä oli muun muassa ViolaWWW ja Line-node. WWW pysyi parina ensimmäisenä vuonnaan harvojen huvina, kun sen selaimet toimivat harvinaisilla laitteilla ja käyttöjärjestelmillä. Kaiken kukkuraksi selaimet eivät olleet täysin graafisia.


title: Selainsodat

text: Huhtikuussa 1993 julkaistiin Windowsissakin toimiva Mosaic, jossa oli uutta muun muassa se että se pystyi ensi kertaa näyttämään kuvia tekstin seassa samassa ikkunassa. Koska Windows oli yleinen järjestelmä, siinä toimiva selain räjäytti WWW:n suosion pilviin ja yli 90% siellä toimivista selaimista oli vuoden 1994 alussa Mosaic-pohjaisia. Mosaicin omistus siirtyi NCSA:lta Spyglass, Inc.:lle.


title: Selainsodat

text: Mutta vuoden 1994 edetessä Mosaicin suosio laski nopeasti, kun nouseva uusi yritys Netscape myi Mosaicia parempaa selainta lokakuusta 1994 alkaen. Siinä tekstiä ja kuvia näytettiin ensi kertaa sitä mukaa kun sivu latautui. Netscapen perustaja Marc Andreessen oli kehittänyt Mosaicia, mutta lähti omille teilleen. Netscapesta tuli vakioselain melko pian. Microsoftin johdossa tajuttiin selainmarkkinoiden mahdollisuudet. Microsoft yritti turhaan hankkia Netscapen lisenssin. Microsoft hankki pian Spyglassilta Mosaicin lisenssin ja kehitti Mosaicin pohjalta oman selaimensa, Internet Explorer 1.0:n.


title: Selainsodat

text: Netscape jakoi selaintaan ilmaiseksi ei-kaupallisille käyttäjille. Netscapen sai monille tunnetuille käyttöjärjestelmille ja laitealustoille. Netscape oli käyttäjämäärien mukaan 1995–1996 huipulla kun siitä julkaistiin versiot 2.0 ja 3.0. Netscapea arvosteltiin siitä, että se pyrki luomaan verkkoon omia standardejaan neuvottelematta verkkoa koordinoivan komitean W3C:n kanssa. Näitä olivat muun muassa JavaScript. Tällä tavoin Netscape heikensi kilpailijoiden mahdollisuuksia. Netscapella oli muutamia pieniä kilpailijoita, joista yksi oli Microsoftin Windows 95+ -päivityspaketin mukana vuonna 1995 jakama Internet Explorer 1.0.


title: Selainsodat

text: Vuoden 1995 lopuilla Microsoft laittoi Internet Explorer 2.0:n vapaaseen jakoon sivulleen, mutta tämäkään ei horjuttanut Netscapen valta-asemaa. Elokuussa 1996 Microsoftin julkaisema Internet Explorer 3.0 alkoi kilpailla vuoden 1997 loppuun mennessä Netscapen kanssa.


title: Selainsodat

text: Netscape hävisi selainsodan lähinnä sen takia, että Microsoft myi Internet Explorer-selainta uusien Windows-käyttöjärjestelmien kanssa samassa paketissa. Lokakuussa 1997 Microsoft julkisti selaimensa version 4.0. Netscapen käyttäjämäärä romahti rajusti vuosina 1998–1999, jolloin Windows 98 levisi maailmalla. Vuonna 1999 julkaistu edeltäjäänsä vakaampi Internet Explorer 5.0 oli selain, joka kukisti Netscapen markkinoilla.


title: Selainsodat

text: Vuoden 1998 puolivälissä joka toinen selain oli Internet Explorer. Selainta valmistanut yritys lopetti virallisesti toimintansa vuonna 2003, ja Netscapen tuotemerkki siirtyi toiselle yritykselle. Vuonna 2006 Microsoft ei enää virallisesti julistanut selaimiensa olevan Mosaicin markkinoijan Spyglassin lisenssiin pohjautuvia.


title: Selainsodat

text: Vuoden 2004 lopulla entisten Netscapen ohjelmoijien perustama Mozilla-säätiö julkaisi Firefox 1.0:n, jonka lähdekoodi on ohjelman kehittäjille avoin. Julkaisustaan lähtien Firefoxin osuus on kasvanut aaltoillen, mutta jatkuvasti. Firefox ylitti 200 miljoonan latauksen rajapyykin 31. heinäkuuta 2006.


title: Selainsodat

text: Joulukuussa 2008 Firefoxin käyttöosuus oli maailmassa jo noin 21%, ja Suomessa miltei puolet käyttää Firefox-selainta. Valtaosa Windows-käyttäjistä käyttää yhä Internet Explorer-selainta, jota pidetään tietoturvan kannalta huonompana kuin Firefoxia. Muita selaimia, kuten Operaa ja Safaria, käytetään vähemmän kuin Exploreria ja Firefoxia.


title: Selainsodat

text: Selainvalinta (engl. browser choice) on Microsoft Corporationin Windows -käyttöjärjestelmiin saapuva päivitystieto. Selainvalinta näkyy mm. työpöydälle ilmestyvänä erillisenä kuvakkeena eli ikonina.


title: Selainsodat

text: Euroopan unioni teki Microsoftille vaatimuksen valinnaisuuden esittämisestä, omalle tuotteelleen eli IE -selaimelle. Päätös sinetöitiin EU:n omassa tuomioistuimessa. Ensimmäiset päivitystiedot saapuivat myöhään syksyllä 2010, ja ovat aktiivisti toiminnassa Microsoftin Windows -käyttöjärjestelmissä, vielä keväällä 2011.


title: Selainsodat

text: Seuraavat 12 Internet-selainta on valittu selainvalinnan vaihtoehdoiksi, lista noudattaa valintaikkunan järjestystä ensimmäisestä viimeiseen:


title: Englannin Valioliigan kausi 2005–2006

text: Englannin Valioliiga -kausi 2005–2006 päättyi Chelsean toiseen peräkkäiseen mestaruuteen. Chelsea voitti toiseksi sijoittuneen Manchester Unitedin kahdeksalla pisteellä. West Bromwich, Birmingham ja Sunderland puosivat kauden päätteeksi mestaruussarjaan. Maalikuninkuuden voitti Arsenalin Thierry Henry 27 maalillaan.


title: Paavo Raussi

text: Paavo Raussi (19. maaliskuuta 1901 Virolahti – 12. syyskuuta 1987 Helsinki) oli urkutaiteilija ja urkujensoiton professori.


title: Paavo Raussi

text: Raussi opiskeli Helsingin konservatoriossa ja kirkkomusiikkiopistossa sekä Leipzigin konservatoriossa. Hän suoritti urkujensoiton diplomin 1925 ja kanttori-urkurin tutkinnon 1937. Hän toimi 1926–1939 Helsingin konservatorion ja 1933–1951 Helsingin kirkkomusiikkiopiston urkujensoiton opettajana sekä 1939–1957 Sibelius-akatemian lehtorina ja 1957–1968 urkujensoiton professorina. Niiden ohella hän oli Helsingin Paavalin seurakunnan urkurina 1931–1971. Hänellä oli useita luottamustehtäviä oman ammattialansa järjestöissä.


title: Paavo Raussi

text: Raussi sai director musices -arvonimen 1944.


title: Voitaikina

text: Voitaikina on sekä suolaisissa että makeissa leivonnaisissa käytetty taikinatyyppi. Siitä tehdään muun muassa suolaisia pasteijoita ja makeita leivonnaisia kuten joulutorttuja sekä napoleoninleivoksia. Taikinassa on runsaasti rasvaa. Kaaviloitua, kuohkeaa voitaikinaa kutsutaan joskus lehtitaikinaksi, varsinkin jos siinä on voin sijasta käytetty margariinia. Voitaikinaa myydään kaupoissa puolivalmisteena.


title: Voitaikina

text: Voitaikinalle on oleellista kuohkeus ja mureus. Jos taikinaa työstetään liian pitkään, siitä tulee sitkeää. Voitaikinan perusosat ovat voi, vehnäjauhot ja vesi. Sekoitettuun voitaikinaan voidaan lisätä esimerkiksi rahkaa kuohkeuden lisäämiseksi ja taikinan keventämiseksi. Kaaviloitu voitaikina tehdään sekoittamalla perustaikinaan jauhot, vesi ja kolmannes rasvasta, levittämällä loput rasvasta taikinan päälle, sitten kaulimalla ja kääntämällä, niin että syntyy useita taikinakerroksia, joiden välissä on enemmän rasvaa.


title: Voitaikina

text: Voitaikinaa käytetään myös paistosten kuorena, esimerkiksi liharuukku voidaan paistaa taikinakuoren alla.


title: Opetusalan Ammattijärjestö OAJ

text: Opetusalan Ammattijärjestö OAJ on Akavaan kuuluva opetusalan ammattiliitto. OAJ perustettiin vuonna 1973 nimellä Opettajien ammattijärjestö, kun Suomen Opettajain Liitto, Oppikoulunopettajain Keskusjärjestö ja Svenska Finlands Lärarförbund yhdistyivät. Muut opettajajärjestöt liittyivät OAJ:hin yksitellen perustamisen jälkeen.


title: Opetusalan Ammattijärjestö OAJ

text: OAJ:n jäsenet ovat muun muassa lastentarhan, peruskoulun, lukion, ammatillisten oppilaitosten ja ammattikorkeakoulujen opettajia, koulujen ja oppilaitosten johtajia ja rehtoreita, yliopistojen opetus- ja tutkimushenkilöstöä sekä erilaisissa tehtävissä toimivia opetus- ja sivistystoimen asiantuntijoita. Liittoon kuuluu myös opettajaksi opiskelevia ja eläkeläisiä. Liitolla on noin 120 000 jäsentä.


title: Opetusalan Ammattijärjestö OAJ

text: OAJ:n tehtäviin kuuluvat muun muassa opettajien edunvalvonta ja koulutuspolitiikkaan vaikuttaminen. Liiton jäsenlehti on "Opettaja".


title: Opetusalan Ammattijärjestö OAJ

text: OAJ on yksi Opettajien Työttömyyskassan jäsenjärjestöistä. Useimmat OAJ:n jäsenet kuuluvat tähän työttömyyskassaan. Työttömyyskassaan voi liittyä myös yksilöjäsenenä ilman ammattiliitti OAJ:n jäsenyyttä.


title: Abu Ayyub al-Masri

text: Abu Ayyub al-Masri (noin 1968 – 18. huhtikuuta 2010) (arab.أبو أيوب المصري ), tunnetaan myös nimellä Abu Hamza al-Mujahir, oli egyptiläinen islamisti, joka oli Irakin al-Qaidan johtaja vuodesta 2006 kuolemaansa 2010 asti. Hän nousi Irakin al-Qaidan johtoon edeltäjänsä jordanialaisen Abu Musab al-Zarqawin kuoltua Yhdysvaltain armeijan ilmaiskussa 7. kesäkuuta 2006. Kesäkuussa 2006 Yhdysvallat asetti tarjolle 5 miljoonan dollarin tappopalkkion hänestä.


title: Abu Ayyub al-Masri

text: Yhdysvaltain armeija kuvaili Abu Ayyub al-Masria edeltäjänsä Abu Musabin läheiseksi apuriksi. Abu Ayyub kouluttautui Afganistanissa ja oli yksi Bagdadin al-Qaidan perustajista.


title: Abu Ayyub al-Masri

text: Abu Ayyub sai surmansa huhtikuussa 2010 Irakin ja Yhdysvaltain joukkojen yhteisoperaatiossa Tikritin lähellä Salah al-Dinin maakunnassa. Samassa operaatiossa kuoli myös Irakin islamilainen valtio -ryhmän johtaja Abu Omar al-Baghdadi. Irakin pääministeri Nuri al-Maliki kertoi Yhdysvaltain armeijan tutkijoiden vahvistaneen surmansa saaneiden henkilöllisyyden DNA-testeillä.


title: Abu Ayyub al-Masri

text:
Abu Ayyubin kuolemasta tai kiinniotosta oli uutisoitu aikaisemminkin, mutta kyseiset tiedot osoittautuivat myöhemmin vääriksi. Helmikuussa 2007 hänen huhuttiin kuolleen tai haavoittuneen taisteluissa, mutta sekä Yhdysvallat että Irakin al-Qaida kiistivät väitteet. 1. toukokuuta Irakin sisäministeriö kertoi Abu Ayyub al-Masrin saaneen surmansa Irakin kapinallisjoukkojen keskinäisessä välienselvittelyssä Bagdadin pohjoispuolella. Yhdysvaltain armeija ei kyennyt vahvistamaan tietoa.
Toukokuussa 2008 irakilaisviranomaiset puolestaan kertoivat hänen joutuneen pidätetyksi Mosulissa, mutta Yhdysvaltain sotilasviranomaiset kumosivat tiedon nopeasti.


title: Ragnar Östberg

text: Ragnar Östberg (s. 14. heinäkuuta 1866, Tukholma - k. 5. helmikuuta 1945, Tukholma) oli ruotsalainen arkkitehti. Hänet tunnetaan kansallisromanttisen liikkeen vahvana edustajana. Östbergin suunnittelemista rakennuksista tunnetuin on Tukholman kaupungintalo.


title: Seppo Vesterinen

text: Seppo Vesterinen (s. 1948) on suomalainen yhtyemanageri, tuottaja ja erityisesti rock-musiikin asiantuntija. Parhaiten hänet tunnetaan Hanoi Rocksin entisenä managerina ja The Rasmus -yhtyeen sekä HIMin nykyisenä. Nämä kaikki yhtyeet ovat suomalaisista rock-yhtyeistä kansainvälisesti menestyneimpiä Nightwishin lisäksi. Näin ollen Seppo Vesterinen on ollut suomalaisen rockin kansainvälisen menestyksen keskeinen luoja. Häntä pidetään edelleen yhtenä Suomen tärkeimpänä rock-vaikuttajana.


title: Seppo Vesterinen

text: Seppo Vesterisen uran nousu alkoi 1970-luvulla hänen toimiessaan Helsingin Juhlaviikkojen tuottajana. Hän toi Juhlaviikoille aikansa viimeisimpiä kansainvälisiä artisteja, kuten Frank Zappan, Weather Reportin ja Andrej Wajdan Hamletin. Vuonna 1974 hän järjesti omana ideanaan ensimmäisen kerran Kaivopuiston konsertit, jotka aloittivat edelleen jatkuvan Helsingin puistokonserttiperinteen.


title: Seppo Vesterinen

text: Syksyllä 1980 hän ryhtyi uudelleen toista kertaa perustetun glam rockia, hard rockia ja glam punkia soittavan Hanoi Rocksin manageriksi. Englannin työparikseen hän otti Richard Bishopin, jonka kanssa perusti levy-yhtiön "Lick". Vesterinen näki heti ennakkoluulottomasti erilaisen ja erityylisen yhtyeen mahdollisuuden kansainväliseen menestykseen. Vesterinen oli mukana kaikilla Hanoi Rocksin kiertueilla ja teki työtä ankarasti sen eteen, että yhtye tulisi yhä tunnetummaksi ja tunnetummaksi maailmalla. Hänestä tuli yhtyeen isähahmo. Hanoi Rocks kuitenkin hajosi kesäkuussa 1985, vaikka Vesterinen oli yrittänyt kaikkensa yhtyeen kasassa pitämiseksi. Yhtyeen välien huononnuttua erityisesti laulaja Michael Monroe arvosteli Vesteristä, mutta muuten Monroe oli aina ollut hyvissä väleissä tämän kanssa. Seppo Vesterinen on edelleen erittäin hyvissä väleissä kitaristi Andy McCoyn kanssa. Samoin kitaristi Nasty Suicide ja basisti Sam Yaffa ovat aina olleet tyytyväisiä pääpiirteissään Seppo Vesterisen toimintaan. 1980-luvulla Vesterinen toimi myös Sielun Veljet -yhtyeen managerina.


title: Seppo Vesterinen

text: 1990-luvulla Vesterinen kiinnostui erilaisista teatteriproduktioista. 1993-1995 Vesterinen toimi ensimmäisen Teatterikorkeakoulun esittävän taiteen tuottajakoulutuksen kurssinjohtajana. Kun Kaapelitehdas vakiintui taiteen käyttöön, ""Merikaapelihallia"" alettiin käyttää näyttämönä, jonka ensimmäisistä suurtuotannoista Seppo Vesterinen kutsuttiin vastaamaan. Näitä suurtuotantoja olivat teatterikorkeakoulujen yhteistyöprojekti "West Side Story" ja Kari Heiskasen "Drive or Die". Seuraavaksi Vesterinen pyydettiin toteuttamaan Esa-Pekka Salosen johdolla uudistettuja Helsingin Juhlaviikkoja. Tällöin hän toi "Peter Sellers"in oopperan Juhlaviikoille. Samoin myöhemmin hän koulutti Teatterikorkekoulun kulttuurituottajia ja projektinjohtajia. Kaiken tämän jälkeen Vesterinen vetäytyi Mustion maaseudun rauhaan ja alkoi kasvattaa kasveja kaksi vuotta, kunnes hinkui takaisin musiikki- ja rockmaailmaan. "Helsingin kulttuurivuoden 2000" ohjelmistoon Vesterinen toteutti Töölönlahden näyttävät ja mieleenpainuvat taidepuutarhat.


title: Seppo Vesterinen

text: Teatterimaailman jälkeen hän aloitti kesästä 1999 lähtien yhteistoiminnan HIM:in kanssa. Vesterinen oli toteuttamassa juuri tuona kesänä HIM:in Saksan läpimurtoa. Samoin vuodesta 2003 lähtien hän on toiminut The Rasmuksen managerina. Hän on sanonut nykyajan suomalaisyhtyeiden olevan ammattimaisempia ja yritysmäisempiä kuin 1980-luvun. Hänen mukaansa 1980-luvun yhtyeet ja varsinkin Hanoi Rocks yrittivät elää täysillä itsetuhoista rock and roll -elämää ja -unelmaa, vailla varsinaista markkinasuunnitelmaa. Tämä tosin johtui siitä, että Vesterisen luotsaama Hanoi Rocks oli ensimmäinen kansainvälisesti menestynyt suomalaisyhtye, eikä ennakkotapauksia ollut.


title: Seppo Vesterinen

text: Seppo Vesterinen on valittu Industry Awards -gaalassa "Vuoden manageriksi" vuosina 2003 ja 2006. Vuonna 2005 hän sai 8000 euron arvoisen Helsingin kaupungin kulttuuripalkinnon.


title: Seppo Vesterinen

text: Vesterinen lukee sopimukset tarkasti, ennen kuin laittaa nimen alle. Tästä on hyötyä maailmalla, kuulemma – Vesterisen omien sanojen mukaan.


title: Polyrytmi

text:
Polyrytmi on kahden tai useamman itsenäisen rytmin kuuluminen samaan aikaan.
Alla esimerkki polyrytmiikasta, jossa toinen ääni, soitin, melodia tms. etenee kaksi- toinen kolmijakoisena. Joka kuudennella tahdinosalla molemmille esiintyjille tulee isku yhtaikaa. Polyrytmejä esiintyy tyypillisesti jazz-musiikissa sekä afrikkalaisessa kansanmusiikissa.


title: XNA Framework

text: XNA Framework on Microsoftin kehittämä, oliopohjainen peliohjelmointiin tarkoitettu kirjasto. XNA-ohjelmia voidaan ohjelmoida .NET-yhteensopivilla kielillä. XNA on rakennettu DirectX:n päälle ja pyritty tekemään mahdollisimman yksinkertaiseksi ohjelmoida. Lisäksi XNA-ohjelmien tekemistä varten on tehty laajennuksia Visual Studioon. Tämä maksuton ja harrastajille tarkoitettu ohjelma on nimeltään XNA Game Studio Express. XNA Game Studiosta on olemassa pelitaloille myös täydellisempi versio. XNA-pelit toimivat PC:llä ja Xbox 360:ssä.


title: XNA Framework

text: Microsoft on antanut XNA Frameworkin vapaampaan käyttöön, joka on mahdollistanut sen, että Mono-hankkeen yhteydessä on voitu tehdä oma XNA Frameworkin kaltainen kirjasto, jolloin XNA-pelit toimivat myös muissa käyttöjärjestelmissä kuin Windowsissa.


title: XNA Framework

text: Microsoft lakkautti XNA:n kehityksen vuonna 2013.


title: Diana Baumrind

text: Diana Baumrind (s. 23. elokuuta 1927 New York, Yhdysvallat) aloitti 1960-luvulla tutkimuksen vanhempien kasvatustyylin vaikutuksesta lasten psykososiaaliseen käyttäytymiseen. Baumrind jakoi kasvatustyylit kolmeen eri tyyppiin: määräävään, sallivaan ja auktoriteettiin perustuvaan.


title: Diana Baumrind

text: Määräävää kasvatustyyliä käyttävien vanhempien sana on laki ja he osoittavat lapsille todella niukasti myönteisiä tunteita ja hoivaa. Tutkimusten perusteella voidaan sanoa, että määräävästi kasvatetut lapset ovat tottelevaisia, mutta eivät onnellisia.


title: Diana Baumrind

text:
Sallivaa kasvatustyyliä käyttävät vanhemmat eivät pidä lapsiaan kurissa ja vaativat heiltä vähän. Myöhemmin Baumrind on jakanut sallivan kasvatuksen hemmotteluksi ja laiminlyönniksi.
Hemmottelevat vanhemmat hyväksyvät helposti lapsen toiveet ja impulssit. Tutkimusten perusteella hemmotelluilla lapsilla on vaikeuksia kontrolloida käyttäytymistään.
Laiminlyövät vanhemmat eivät ota lapsen mielipiteitä huomioon, eivätkä ole kiinnostuneita lapsen tekemisistä.


title: Diana Baumrind

text:
Auktoriteettiin perustuva kasvatus on paras mahdollinen. Lapsille asetetaan rajat ja säännöt, mutta vanhemmat kuuntelevat kuitenkin lapsenkin mielipiteitä asioista ja keskustelevat yhdessä asioista, eli säännöt ovat lähinnä demokraattisesti päätettyjä. Vanhemmat kannustavat lapsiaan.
Tutkimusten mukaan näin kasvatetut lapset ovat tyytyväisiä itseensä ja tulevat hyvin muiden kanssa toimeen.


title: Nokia DX 200

text: DX 200 on Nokia Networksin, digitaalisten puhelinkeskusten tuotenimi. Kehitystyö aloitettiin Televa -yrityksessä 1971 . DX 200 on kehitetty vuonna 1978. Keskus on vikasietoinen. DX 200 -keskuksia käytetään ja kehitetään edelleen.


title: Nokia DX 200

text: Aiheesta vuonna 2015 julkaistun kirjan "Nokian jalokivi" mukaan vuosina 1980–2014 DX-liiketoiminnan arvo ylitti 40 miljardia euroa. Sama kirja kertoo keskuksen kehittämiseen käytetyn 50 tuhatta henkilötyövuotta ja nimeää keskuksen pääarkkitehdeiksi Keijo Olkkolan ja Lauri Melamiehen.


title: Lars Montin

text: Lars Jonasson Montin (1723 Hisingen, Göteborg – 1785 Halmstad) oli ruotsalainen kasvitieteilijä ja lääkäri.


title: Lars Montin

text: Montin opiskeli Lundissa ja Uppsalassa ja valmistui lääketieteen tohtoriksi Lundissa 1751. Uppsalassa hän opiskeli Carl von Linnén johdolla. 1756 hän sai maakuntalääkärin viran Hallandista. Asessorin arvonimen hän sai 1782. Hän oli myös tiedeakatemian jäsen.


title: Lars Montin

text: 1749 Montin retkeili Linnén kanssa Pohjois-Ruotsissa, muun muassa Kalixissa. Hän kuvaili ja nimesi lukuisia kasveja, ja linnuista kiirunan vuonna 1776.


title: AGA (yhtiö)

text: AGA on ruotsalainen kaasuntuotantoyhtiö. Sillä on toimintaa kaikissa Pohjoismaissa sekä Baltian maissa. Suomen pääkonttori sijaitsee Espoossa. Vuodesta 2000 alkaen AGA on ollut osa Linde-konsernia, jolla on noin 65 500 työntekijää yli 100 maassa. Vuonna 2014 Linden liikevaihto oli noin 17 miljardia euroa.


title: AGA (yhtiö)

text: AGA valmistaa ja markkinoi teollisuus-, erikois- sekä lääkkeellisiä kaasuja. Teollisuuskaasuja käytetään hitsaamiseen, pakastamiseen, energiantuotantoon, lämmittämiseen, analysointiin, jäähdyttämiseen ja testaamiseen. Kaasuja käytetään mm. metallurgian prosesseissa, kemian- ja elintarviketeollisuudessa, ympäristönsuojelussa, lasin ja elektroniikan valmistuksessa, rakennusalalla, lääketeollisuudessa sekä tutkimus- ja kehitystyössä. Lääkkeellisiä kaasua (markkinoija Linde Healthcare) käytetään sairaanhoidossa ja kotisairaanhoidossa.


title: AGA (yhtiö)

text: AGAn yleisimpiä tuotteita ovat happi, typpi, argon, hiilidioksidi, asetyleeni, vety, nestekaasu sekä erikoiskaasut ja –seokset. Kaasuja toimitetaan suoraan asiakkaille niin pulloissa kuin nestemäisessä muodossa, isommille asiakkaille suoraan putkea pitkin.


title: AGA (yhtiö)

text: Teollisuusyritys AGA (Aktiebolaget Gasaccumulator) syntyi Ruotsissa vuonna 1904. Suomen tytäryhtiö perustettiin 1917; ensimmäinen asetyleenitehdas aloitti toimintansa 1919 ja happitehdas kolme vuotta myöhemmin. Yrityksen perustaja Gustaf Dalén kehitti kaasujen turvallisuuteen ja käyttöön liittyviä ratkaisuja, kuten asetyleenin turvallisen sideaineen ja aurinkoventtiilin (eräänlainen hämäräkytkin) kaasumajakkaan, jolla ohjattiin kaasuvalomajakoiden ja -poijujen valojen toimintaa automaattisesti. Tästä aurinkoventtiilistä Dalén sai Nobelin fysiikan palkinnon vuonna 1912.


title: AGA (yhtiö)

text: 1920-luvulta alkaen AGA laajeni vauhdilla ja laati keksintöjä toisensa perään. Majakoihin, radioihin ja televisioihin liittyvien tuotteiden lisäksi AGA on historiansa aikana valmistanut muun muassa filmiprojektoreita, etäisyysmittareita, periskooppeja, sydän-keuhkokoneita, akkuja ja lämpöpattereita. Kaasusektoriin AGA alkoi keskittyä 1960-luvulla.


title: Yli-Suolijärvi

text: Yli-Suolijärvi on Lapissa Posiolla sijaitseva järvi.


title: Yli-Suolijärvi

text: Järven pinta-ala on 3 310 hehtaaria eli 33,1 neliökilometriä. Se on 16,4 kilometriä pitkä ja 5,7 kilometriä leveä, mutta järven muoto on lukuisten saarien, niemien ja lahtien rikkoma. Itärannasta Nurmiselälle työntyvä 3,6 kilometriä pitkä Ruokamonniemi jakaa järven itäpään kahtia. Veneilijöille on kuitenkin niemen tyveen kaivettu oja. Suurempi vaikutus järven topografiaan on Reikäniemellä, joka on 6,4 kilometriä pitkä ja 2,5 kilometriä leveä. Kun mukaan liitetään myös Särkisaari, muodostavat nämä 9,6 kilometriä pitkän kokonaisuuden, joka sijaitsee keskellä järveä.


title: Yli-Suolijärvi

text: Järvi voidaan jakaa neljään järvenosaan. Läntinen osa jää Reikäniemen ja pengertien länsipuolelle, järven pohjoisosa jää Reikäniemen pohjoispuolelle pengertien ja Parassimonsaaren väliin, itäosa sijaitsee Reikäniemen ja Särkisaaren itäpuolella, ja viimeinen eli eteläosa jää Reikäniemen ja Särkisaaren eteläpuolelle. Järvenosien väliset yhteydet ovat kapeiden salmien virtauksien varassa ja järvenosien välistä veneliikennettä on helpotettu kapeiden kannasten yli kaivetuilla ojilla.


title: Yli-Suolijärvi

text: Järvessä on laskettu olevan 156 saarta. Niiden yhteispinta-ala on 656 hehtaaria, mikä on noin 16,5 % järven kokonaispinta-alasta. Saarista yksi on yli neliökilometrin suuruinen, muista saarista 30 ovat yli hehtaarin suuruisia, 121 saarista ovat yli aarin ja loput neljä ovat alle aarin kokoisia. Suurin saari on ehdottomasti Särkisaari, joka on lähes kiinni Reikäniemessä ja jonka pinta-ala on kartasta mitattuna yli 4,3 neliökilometriä eli noin 430 hehtaaria. Muita suuria saaria ovat esimerkiksi Koivusaari, Parassimonsaari, Vienansaari, Hevossaari, Keihässaari, Raatosaari ja Märkäsaari.


title: Yli-Suolijärvi

text: Järvi on luodattu ja siitä on julkaistu syvyyskartat. Sen tilavuus on 138 miljoonaa kuutiometriä eli 0,138 kuutiokilometriä. Järven keskisyvyys on 4,2 metriä ja suurin syvyys on 18,2 metriä. Järven eteläosassa on useita syvänteitä, jotka yltävät kuitenkin vain 10 metrin syvyyteen. Järven länsiosa on vieläkin matalampi kuin tämä osa. Pohjoisosassa Ahmaselältä alkaa Koivusaarelle jatkuva yli 10 metriä syvä ja varsin pitkä syvänne, jossa on paikoin jopa 15 metriä syvää. Syvintä on kuitenkin järven itäosan eteläosassa Ahvenselällä, missä sijaitsee laaja ja yli 10 metriä syvä syvänne. Sillä on Hevossaaren eteläpuolella laaja yli 15 metriä syvä syvänne ja siitä lounaaseen Uopajanlahden suulla sijaitsee järven syvin kohta.


title: Yli-Suolijärvi

text: Järven rantaviivan pituus on 220 kilometriä, josta saarten rantaviivan yhteispituus on 87 kilometriä. Järven rannat ovat enimmäkseen autiot ja asutus on pääasiassa haja-asutusta. Tiheämpää asumista on kuitenkin kylissä, joita ovat Karjalaisenniemi järven itäpäässä ja Lehtiniemi ja Kylmäniemi järven länsiosissa, sekä Luksuan ja Särkelän kulmakunnat. Seututie 945 ylittää järven Reikäniemeltä Pikkukylään mentäessä Ahmasselän pengertietä myöten ja seututie 947 seuraa järven itärantoja Karjalaisenniemen kylässä. Muualle pääsee Särkelän kautta kulkevalta tieltä ja Luksuan kautta kulkevalta tieltä.


title: Yli-Suolijärvi

text: Järven vedenpinnan korkeus on 244,7 metriä mpy. Järvi on säännöstely siten, että vedenpinnan korkeudeksi on määrätty raja-arvot 243,15 metriä ja 245,55 metriä mpy. Säännöstely liittyy Ala-Suolijärvessä totetuttuun umiskon voimalaitoksen vesivoiman tuotantoon, jossa luonnollisia järviä käytetään vesivarastoaltaina. Muita ympäristön ovat Ali-Suolijärvi, jonka pinta-ala on 55,9 neliökilometriä (km²), Irnijärvi-Vierusjärvi (4,0 km²), Niemijärvi (3,4 km²), Nolimo (1,8 km²) ja Sallan Isojärvi (4,8 km²).


title: Yli-Suolijärvi

text: Järvi sijaitsee Kemijoen vesistössä (vesistöaluetunnus 65) Kemijärven–Pelkosenniemen alueen (65.3) Jumiskon voimalaitoksen valuma-alueella (65.39), jonka Yli-Suolijärven alueeseen (65.393) järvi kuuluu.


title: Yli-Suolijärvi

text: Järvi saa pääosan vedestään kolmesta joesta: Rutajoki, Kiekkijoki ja Vääntöjoki. Kiekkijoki laskee Kiekkijärvestä (170 ha), joka on Kiekkijoen valuma-alueen (65.399) laskujoki ja se laskee Yli-Suolijärven länsiosaan. Vääntöjoki on vuorostaan Saarijärven–Seittijärven valuma-alueen (65.398) laskujoki, joka alkaa Timisjärvestä (179 ha) ja laskee Yli-Suolijärven Ristijärveen. Muita valuma-alueen isoja järviä ovat Luovijärvi (143 ha), Ajakka (138 ha) ja Väätimö (121 ha).


title: Yli-Suolijärvi

text: Yli-Suolijärven alueella on 59 yli hehtaarin kokoista järveä tai lampea, jotka laskevat suoraan tai välillisesti järveen. Niistä huomattavimpia ovat seuraavat järvet. Reikäniemellä on kolme järveä, jotka ovat Papinlampi (17 ha), Ollinlampi (4 ha) ja Pajari (29 ha). Järven länsiosaan laskeva Rutajoki on Rutajärven (33 ha) laskujoki, jonka valuma-alueella sijaitsevat vielä Purnunlampi (20 ha) tai Kovajärvi (25 ha). Suoraan Yli-Suolijärveen laskevat muun muassa Särkilampi (27 ha), Jäkäläjärvi (20 ha), Iso-Koljatti (8 ha), Naumanjärvi (14 ha), Jängänjärvi (35 ha) ja Väärälampi (28 ha). Vielä on Riajärvi (97 ha), joka laskee Särkilampeen, ja Ruokamojärvi (90 ha), joka laskee Jängänjärveen.


title: Yli-Suolijärvi

text: Järven laskujoki on Luksuanjoki, joka on 1,9 kilometriä pitkä. Se laskee Ali-Suolijärveen, joka on 2,2 metriä alempana kuin Yli-Suolijärvi. Joessa on kartan mukaan säännöstelypato.


title: Tšekki Eurovision laulukilpailussa

text: Tšekki osallistui vuonna 2007 Helsingissä ensimmäistä kertaa Eurovision laulukilpailuun. Se oli yksi harvoista eurooppalaisista maista, joka ei vielä tätä ennen ollut debytoinut kilpailussa. Tšekki aikoi osallistua jo vuoden 2005 kilpailuun, mutta vetäytyi, koska maan televisio järjesti samana vuonna kaksi suurta tapahtumaa. Seuraavana vuonna Tšekin televisio koki epävarmaksi tilanteen, jossa sen edustajan olisi pitänyt aloittaa kilpailu semifinaalin kautta. 19. huhtikuuta 2006 maa kuitenkin ilmoitti aikovansa osallistua vuoden 2007 kilpailuun.


title: Tšekki Eurovision laulukilpailussa

text: Vuonna 2007 Tšekkiä edusti rock-yhtye Kabát kappaleella "Malá Dáma". Laulu jäi semifinaalin viimeiselle sijalle ja sai vain yhden pisteen. Vuonna 2008 maata edusti Tereza Kerndlová, joka sai semifinaalissa yhdeksän pistettä kappaleella "Have Some Fun", muttei selviytynyt jatkoon. Vuoden 2009 Euroviisuissa Moskovassa Tšekkiä edusti Gipsy.cz, jota johtaa romaniräppäri Gipsy. Hän oli pukeutunut supermiehen asuun ja esitti "SuperGipsy"-roolihahmoa. Kappale "Aven Romale" ei saanut yhtään pistettä jääden taas viimeiselle sijalle. Tšekki ilmoitti jäävänsä pois vuoden 2010 kilpailusta kiinnostuksen vähyyden ja huonohkon menestyksen vuoksi. Kuuden vuoden tauon jälkeen Tšekki palasi Wienin Euroviisuihin 2015. Tšekki pääsi ensimmäistä kertaa finaaliin vuoden kilpailussa. Vuonna 2018 Tšekki pääsi toisen kerran finaaliin ja sai parhaan sijotuksensa tähän mennessä, 6. sijan.


title: Tšekki Eurovision laulukilpailussa

text: Kilpailu muutettiin vuonna 2004 kaksiosaiseksi. Kansainvälisessä finaalissa suora finaalipaikka on viime vuonna kymmenen parhaiten menestyneellä valtiolla sekä suurimmilla laulukilpailun rahoittajamailla Saksalla, Ranskalla, Espanjalla ja Isolla-Britannialla. Loput maat kilpailevat finaalipaikasta semifinaalissa, josta pääsee finaaliin kymmenen parhaiten menestynyttä valtiota.


title: Tšekki Eurovision laulukilpailussa

text: Vuonna 2008 päätettiin ottaa käyttöön kahden semifinaalin järjestelmä. Suurimmat rahoittajamaat ja edellisen vuoden voittaja ovat automaattisesti finaalissa, ja kaikki muut valtiot kilpailevat finaalipaikasta kaksiosaisessa semifinaalissa. Semifinaaleista jatkoon pääsee yhteensä kaksikymmentä maata.


title: Tšekki Eurovision laulukilpailussa

text: Ainoastaan finaalissa annetut pisteet näkyvät taulukossa. Vuosina 2007–2009, 2015 ja 2017 Tšekki ei selviytynyt finaaleihin, mutta sai äänestää niissä.


title: Tšekki Eurovision laulukilpailussa

text: Tšekki ei selviytynyt finaaleihin 2007–2015, mutta vuonna 2016 Tšekki pääsi ensimmäisen kerran finaaliin ja jäi 25:nneksi, 41 pisteellä. Tšekki pääsi jälleen finaaliin vuonna 2018, sijoittuen kuudenneksi 281 pisteellä.


title: Luettelo Real Madridissa pelanneista jalkapalloilijoista

text: Tämä on luettelo Real Madridissa pelanneista jalkapalloilijoista. Luettelossa ovat kaikki seuran edustusjoukkueessa Espanjan pääsarjan Primera Divisiónin otteluissa esiintyneet pelaajat. __notoc__


title: Georgia Eurovision laulukilpailussa

text: Georgia osallistui vuonna 2007 Helsingissä ensimmäistä kertaa Eurovision laulukilpailuun. Se ilmoitti osallistumisestaan vuoden 2007 kilpailuun 27. lokakuuta 2006. Georgia oli jo jonkin aikaa ollut pätevä osallistumaan Euroviisuihin, mutta maan televisioyhtiö koki osallistumisen ajankohtaiseksi vasta tuolloin.


title: Georgia Eurovision laulukilpailussa

text: Georgiaa edusti vuonna 2007 Sopo Khalvaši kappaleella "Visionary Dream" () ja seuraavana vuonna edusti laulaja Diana Ghurtskaia kappaleella "Peace Will Come" ().


title: Georgia Eurovision laulukilpailussa

text: Georgia ilmoitti elokuussa 2008, että se jää pois vuoden 2009 laulukilpailusta Etelä-Ossetian sodan vuoksi. Myöhemmin maa päätti sittenkin osallistua kilpailuun, koska Georgia voitti Lasten Eurovision laulukilpailussa ja sai Venäjältä 12 pistettä. Maa valitsi ehdokkaakseen Stefane & 3G:n esittämän kappaleen "We Don't Wanna Put In". Euroopan yleisradiounioni tulkitsi laulun sanat poliittisiksi, mikä on vastoin Eurovision laulukilpailun sääntöjä. Esityskappale hylättiin ja Georgiaa pyydettiin joko kirjoittamaan uudet sanat tai lähettämään kokonaan uusi kappale. Maa kieltäytyi ja vetäytyi vuoden 2009 laulukilpailusta.


title: Georgia Eurovision laulukilpailussa

text: Vuonna 2012 Georgia karsiutui ensimmäisen kerran finaalista. "I'm a Joker" oli myös ensimmäinen laulu, jossa kuultiin osittain georgian kieltä, muut kappaleet on laulettu englanniksi. Vuonna 2018 kuultiin ensimmäinen georgian kielinen kappale.


title: Georgia Eurovision laulukilpailussa

text: Vuoden 2014 Euroviisuissa Georgian tuomariäänestyksessä tapahtui rikkomus, jota EBU ei sen kummemmin ole tuonut julkisuuteen. Rikkomus on kuitenkin sen verran vakava, että Georgia voi joutua kilpailukieltoon.


title: Georgia Eurovision laulukilpailussa

text:
Kilpailu muutettiin vuonna 2004 kaksiosaiseksi. Semifinaali ja finaali käytiin kahtena eri päivänä ja laulukilpailuun voi osallistua korkeintaan 40 valtiota. Finaalissa suora finaalipaikka on edellisenä vuonna 10 parhaiten menestyneellä valtiolla sekä suurimmilla laulukilpailun rahoittajamailla Saksalla, Ranskalla, Espanjalla ja Isolla-Britannialla. Semifinaalista pääsee jatkoon 10 maata.
Vuonna 2008 otettiin käyttöön kahden semifinaalin järjestelmä, jossa suurimmat rahoittajamaat ja edellisen vuoden voittaja ovat automaattisesti finaalissa. Kaikki muut valtiot taistelevat finaalipaikasta kaksiosaisessa semifinaalissa, josta finaaliin pääsee 20 maata.


title: Georgia Eurovision laulukilpailussa

text: Vuonna 2016 otettiin käyttöön uusi pisteidenlaskujärjestelmä, jolla halutaan pitää jännitys loppuun asti. Ennen vuotta 2016 voittaja saattoi selvitä jo hyvin varhaisessa vaiheessa pisteidenlaskua. Tämän ja usein moititun pisteiden vääristymisen takia haluttiin antaa molemmille äänestysryhmille täysin oma valta, joten pisteet jaettiin. Uudessa systeemissä jokaisen osallistujamaan raadit antavat pisteet 1-8, 10 ja 12. Sen jälkeen puhelinäänet julistetaan könttäsummina. Näin ollen voittaja selviää vasta kun eniten puhelinääniä saanut maa saa pisteet.


title: Georgia Eurovision laulukilpailussa

text: Ainoastaan finaalissa annetut pisteet näkyvät taulukossa. Georgia ei osallistunut kisoihin 2009. Vuosina 2012, 2014 ja 2017 Georgia ei päässyt finaaleihin, mutta sai äänestää niissä.


title: Georgia Eurovision laulukilpailussa

text: Ainoastaan finaalissa annetut pisteet näkyvät taulukossa. Georgia ei osallistunut kilpailuun 2009. Maa ei selviytynyt finaaliin vuonna 2012, 2014, ja 2017. Vuodesta 2004 lähtien myös semifinaaleissa karsiutuneet maat ovat voineet äänestää finaalissa.


title: Ostosriippuvuus

text: Ostosriippuvuus tai shoppailuriippuvuus (myös oniomania) tarkoittaa pakonomaista tarvetta ostaa. Riippuvuutta esiintyy nykyään enemmän kuin ennen. Suurena osatekijänä on jatkuvasti lisääntyvä mainonta televisiossa, internetissä ja kaduilla.


title: Ostosriippuvuus

text: Ostosriippuvuus ei ole helposti tunnistettavissa, koska ostaminen, kuluttaminen ja hyvinvointi yhdistetään monesti toisiinsa. Riippuvuutta potevan henkilön elämä saattaa muotoutua täysin ostamisen ympärille. Riippuvuuden oireita voivat olla toistuva vastustamaton halu päästä ostoksille, ostamisen pakkomielteinen ajatteleminen, ostettujen tuotteiden piilottelu perheeltä, tavaroiden pois heittäminen ja palauttaminen, aiheeton vikojen valittelu, voimakas mielihyvän ja vapautumisen tunne oston yhteydessä sekä pettymys, masennus ja häpeä jonkin ajan päästä ostamisesta. Ostamisen tarpeen saattaa synnyttää esimerkiksi masennus tai hetkellinen vahvan tunteen purkaus. Riippuvuus voi aiheuttaa taloudellisia ongelmia, masennusta ja ongelmia ihmissuhteissa.


title: Ostosriippuvuus

text: Yleisesti ajatellaan erityisesti naisten harrastavan shoppailua ja kärsivän ostosriipuvuudesta, mutta Stanfordin yliopiston vuonna 2006 julkaiseman tutkimuksen mukaan ostosriippuvuus on miehillä lähes yhtä yleistä kuin naisilla. Tutkimuksen mukaan haastatelluista amerikkalaisista 5,5 % miehistä ja 6 % naisista täytti ostosriippuvuuden kriteerit.


title: Unkari Eurovision laulukilpailussa

text: Unkari osallistui Eurovision laulukilpailuun ensimmäistä kertaa vuonna 1993, mutta se ei osallistunut tällöin varsinaiseen kilpailuun. Se taisteli Itä-Euroopan maille järjestetyssä "Kvalifikacija za Millstreet" -kilpailussa paikasta Euroviisuissa, mutta ei päässyt viisuihin asti. Tästä eteenpäin Unkarin osallistuminen kilpailuun on ollut satunnaista ja menestys vaihtelevaa. Unkari osallistui kuuden vuoden tauon jälkeen vuoden 2005 kilpailuun, ja taas vuoden kisatauon jälkeen vuosien – kisoihin, mutta vetäytyi sen jälkeen taloudellisiin syihin vedoten. Unkari palasi vuonna 2011.


title: Unkari Eurovision laulukilpailussa

text: Unkari on esittänyt valtaosan kappaleistaan unkarin kielellä, viimeksi vuoden 2018 kilpailussa. Edustuskappaleet ovat olleet englanninkielisiä vuosina 2007-2012 ja 2014, 2015 sekä 2016.


title: Unkari Eurovision laulukilpailussa

text: Vuodesta 1975 käytössä ollut suomalaisen viihdepäällikkö Heikki Seppälän ideoima äänestyskäytäntö:


title: Unkari Eurovision laulukilpailussa

text: Kansainvälisessä finaalissa suora finaalipaikka on viime vuonna 10 parhaiten menestyneellä valtiolla sekä suurimmilla laulukilpailun rahoittajamailla Saksalla, Ranskalla, Espanjalla ja Isolla-Britannialla. Ne valtiot, jotka eivät päässeet suoraan finaaliin, kilpailevat finaalipaikasta semifinaalissa. 10 parhaiten menestynyttä valtiota semifinaalissa pääsevät finaaliin.


title: Unkari Eurovision laulukilpailussa

text: Vuonna 2008 päätettiin ottaa käyttöön kahden semifinaalin järjestelmä, jolloin neljä suurinta rahoittajamaata ja edellisen vuoden voittaja ovat automaattisesti finaalissa. Kaikki muut valtiot taistelevat finaalipaikasta kaksiosaisessa semifinaalissa. Kummastakin semifinaalista jatkoon pääsee yhteensä 20 maata.


title: Unkari Eurovision laulukilpailussa

text: Ainoastaan finaalissa annetut pisteet näkyvät taulukossa. Unkari ei osallistunut kilpailuihin vuosina 1996, 1999–2004, 2006 ja 2010. Vuosina 2008 ja 2009 Unkari ei päässyt finaaleihin, mutta sai äänestää niissä.


title: Unkari Eurovision laulukilpailussa

text:
Ainoastaan finaalissa annetut pisteet näkyvät taulukossa. Unkari ei osallistunut kilpailuihin vuosina 1996, 1999–2004, 2006 ja 2010. Vuosina 2008 ja 2009 Unkari ei selviytynyt finaaleihin. Vuodesta 2004 lähtien myös semifinaaleissa karsiutuneet maat ovat voineet äänestää finaalissa.
Vuosina 1956–1998 Eurovision laulukilpailussa lauluja säesti suuri viihdeorkesteri jousineen, puhaltimineen ja komppiryhmineen. Jokainen maa lähetti kilpailuun oman kapellimestarin, joka vastasi laulun sovituksesta ison orkesterin säestämänä. Unkari osallistui myös vuoden 1993 Eurovision laulukilpailun esikarsintaan "Kvalifikacija za Millstreet", jossa Unkarin kappaletta johti kisan slovenialainen pääkapellimestari Petar Ugrin.


title: Unkari Eurovision laulukilpailussa

text: Eurovision.tv


title: Mittanormaali

text: Mittanormaali on referenssi, johon vertaamalla voidaan tarkastaa ja kalibroida mittalaitteita. Mittanormaali voi olla mitattavasta suureesta riippuen kiintomitta (esimerkiksi punnus), mittauslaite (esimerkiksi laser), vertailuaine tai mittausjärjestelmä. Kansalliset mittanormaalit verrataan kansainvälisen mittanormaalijärjestelmän referensseihin, ja kussakin maassa on sitten virallisia mittanormalilaboratorioita, joissa voidaan suorittaa vertailumittauksia.


title: Hot Shot

text:
Hot Shot on fiktiivinen hahmo Transformers-universumissa.
Hot Shot on nopea, itsepäinen ja paljon puhuvat nuori soturi. Hän on hahmoltaan sekoitus Generation 1:n hahmoja Bumblebee ja Hot Rod. Hot Shot rakastaa kovaa ajamista ja Decepticoneja vastaan taistelemista.
Hot Shot muuntautuu urheiluautoksi.


title: Hot Shot

text: Hot Shotin ensi esiintyminen Transformers-sarjoissa.


title: Hot Shot

text: Sarjan alussa Hot Shot on nuori, kokematon soturi, joka on innokas Optimus Primen seuraaja ja häntä joutuu useasti rauhoittelemaan. Hot Shot kaveraa sarjan aikana Autobottien Blurr ja Smokescreen kanssa. Hän kaveerasi myös vähän aikaa arkkivihollisensa Starscreamin kanssa, kun hän oli hetkellisesti Autobotien puolella. Tosin alussa hän odotti Starscreamin pettävän heidät (lopulta Starscream pettikin heidät tosin siinä vaiheessa he olivat jo ystävystyneet Hot Shotin kanssa). Sarjan aikana hän saa haltuunsa Tähtimiekan ja kehittyy, ja jostain syystä hänestä tehdään yksimielisesti Autobottien uusi komentaja, Optimus Primen oletettua kuolleen.


title: Hot Shot

text: Energon jatkaa suoraan Armadan tarinaa. Hot Shot on nyt kokenut veteraani, jota nuoremmat Autobotit ihailevat ja kunnioittavat. Hän itse on rauhoittunut ja tuntee vastuunsa. Hot Shot kaveraa sarjan aikana sarjan ihmispäähenkilön, Kickerin kanssa. Sarjan aikana hän ei kuitenkaan tee juuri muuta, kuin ammuskelee taustajoukoissa.


title: Hot Shot

text: Cybertron ei jatka suoraan Armadan ja Energonin jatkumoita, mutta hahmo on kuitenkin sama. Hot Shot kuuluu nuoriin ja innokkaisiin Autobotteihin, mutta on tästä huolimatta kohtalaisen kokenut henkilö. Hot Shot saa sarjan edetessä itselleen uuden, paremmin panssaroidun ulkonäön ja hän muuntautuu tämän jälkeen panssaroiduksi, suuritulivoimaiseksi kuljetusautoksi. Sarjan aikana Hot Shot kaveraa Autobot Overriden kanssa.


title: Hot Shot

text: Animatedissa Hot Shot kuuluu Rodimus Primen pieneen ryhmään, joka muistuttaa läheisesti Optimus Primen vastaavaa. Hän on nuorin ja kokemattomin Rodimuksen alaisuudessa oleva Autobotti. Hot Shot on ryhmän mekaanikko, joka käyttää liekinheittimiään myös aseinaan. Hot Shotin ulkomuoto muistuttaa läheisesti Armadan Hot Shotia.


title: Mazda RX-8

text: Mazda RX-8 oli Mazdan valmistama urheiluauto, aiemman RX-7 seuraaja. Autoa valmistettiin vuosina 2003-2012. Sen erikoisuus oli 1,3 litran wankelmoottori, joka tuotti vapaastihengittävänä 192 tai 231 hevosvoimaa. Mallin valmistus loppui, ainakin toistaiseksi, koska se ei alittanut tiukentuneita päästönormeja. Se oli oviensa suhteen erikoinen, siinä oli kahden etuoven lisäksi taaksepääsyä helpottavat kaksi pientä takareunastaan saranoitua lisäovea. Auto oli 2+2-paikkainen.


title: Mazda RX-8

text: Eurooppa:


title: Mazda RX-8

text: Japani:


title: Steve McManaman

text: Steven "Steve" McManaman (s. 11. helmikuuta 1972 Liverpool, Englanti) on englantilainen jalkapalloilija, pelipaikaltaan keskikenttäpelaaja.


title: Steve McManaman

text: McManaman edusti urallaan Liverpoolia, Real Madridia ja Manchester Citya, jossa lopetti pelaajauransa vuonna 2005. Liverpoolissa pelatessaan hän oli mukana voittamassa FA Cupia vuonna 1992 ja liigacupia vuonna 1995. Real Madridissa hän oli mukana voittamassa kahdesti Mestarien liigaa ja liigamestaruutta sekä kerran Intercontinental Cupia, UEFA Super Cupia ja Espanjan supercupia.


title: Steve McManaman

text: Englannin maajoukkuetta McManaman edusti 37 kertaa ja teki niissä kolme maalia. Englantia hän on edustanut arvokisoissa kolme kertaa: MM-kisoissa 1998 ja EM-kisoissa 1996 ja 2000. McManaman valittiin vuoden 1996 EM-kisojen parhaaksi pelaajaksi.


title: Underwater World

text: Underwater World on elo–syyskuun vaihteessa 1984 julkaistu suomalaisen rockyhtye Hanoi Rocksin single, viides maksisingle ja EP. Julkaisujen nimikappale "Underwater World" on otettu albumilta "Two Steps from the Move", joka julkaistiin elokuussa Suomessa ja vasta marraskuussa Britanniassa. Kappale on nauhoitettu muun albumin kanssa samoissa sessioissa New Yorkissa Record Plant -studiolla ja viimeistelty Phase One -studiolla Torontossa. Yhtyeen kappaleiden tekijä kitaristi Andy McCoy kuvaili kyseistä kappaletta elokuun 1984 Soundissa: ""Mitä siitä vois sanoo? Se on cool biisi, se svengaa. Teksteistä mä en haluu sanoo mitään. Jokainen voi tehdä omat päättelynsä."". Sittemmin Guns N' Rosesin hittikappale Welcome to the Jungle sai nimensä Underwater World-kappaleen kertosäkeestä, jossa lauletaan: ""Welcome to the ocean. Welcome to the sea. Welcome to the jungle. Deep inside of me.""


title: Underwater World

text: Seitsemäntuumainen single "Underwater World / Shakes" julkaistiin vain Britanniassa. "Shakes"-kappale nauhoitettiin samoissa sessioissa kuin koko "Two Steps from the Move" -albumi, ja kappaleen tuotti koko albumin tuottaja Bob Ezrin. Kappaletta ei kuitenkaan ole tällä albumilla eikä millään muullakaan Hanoi Rocksin virallisella julkaisulla. Sen sijaan se on vuonna 1989 julkaistulla suomalaisella Hanoi Rocks -kokoelmalla "The Collection". Kappale on myös japanilaisilla Hanoi Rocks-kokoelmilla "Strange Boys Play Weird Openings" ja "Story" sekä Japanissa ja Britanniassa julkaistulla kokoelmalla "Tracks From A Broken Dream".


title: Underwater World

text: 12-tuumaisen singlen eli maksisinglen "Underwater World / Shakes / Magic Carpet Ride" julkaisi Britanniassa CBS ja Suomessa Atte Blomin AAB. "Magic Carpet Ride" -kappaletta ei ole itse LP:llä "Two Steps from the Move", mutta kylläkin sen remasteroidulla suomalaisella vuonna 2001 julkaistulla CD-versiolla. "Magic Carpet Ride" on myös suomalaisella kokoelmalla "Hanoi Rocks 4CD BOX". Kappaleen on tuottanut Andy McCoy ja afrofunk-yhtye Osibisan Gregg Brown.


title: Underwater World

text: EP eli tuplasingle "Underwater World / Oil And Gasoline/ Shakes / Magic Carpet Ride" julkaistiin vain Japanissa. "Oil And Gasoline" -kappaletta ei ole alkuperäisellä LP:llä, mutta remasteroidulla CD-versiolla se on. Kappaleen tuottivat Andy McCoy, Michael Monroe ja Gregg Brown, joka soittaa kappaleessa bassoa. Kappaleessa ei soita Monroen ja McCoyn lisäksi muita Hanoi Rocksin jäseniä. Kappale on myös kokoelmilla "Hanoi Rocks 4 CD Box" ja "Strange Boys Play Weird Openings" sekä "Tracks From A Broken Dream".


title: Underwater World

text: 7" single (CBS):


title: Underwater World

text: 12" single (CBS, AAB):


title: Underwater World

text: EP (Nippon Phonogram):Kappaleissa "Underwater World", "Shakes" ja "Magic Carpet Ride":Kappaleessa "Oil And Gasoline":


title: Laval (Kanada)

text: Laval on Québecin provinssissa Kanadassa sijaitseva kaupunki ja hallinnollinen alue, jossa asui vuoden 2016 väestönlaskennan aikaan 422 993 ihmistä. Se kuuluu Montrealin esikaupunkialueeseen ja sijaitsee 34 kilometriä pitkällä ja noin 11 kilometriä leveällä Île-Jésus’n saarella Rivière-des-Prairies’n ja Rivière-des-Mille-Îles’n välissä. Se on väkiluvultaan Quebecin toiseksi suurin kaupunki.


title: Laval (Kanada)

text: Nykyisen Lavalin alueelle muutti ranskalaisia jesuiittoja vuonna 1636. Heitä ennen seudulla oli asunut mohawk-intiaaneja. Île-Jésus’n saarella sijainneet pikkukylät ja -kaupungit kasvoivat vuosien saatossa, kunnes niistä muodostettiin 6. elokuuta 1965 Lavalin kaupunki. Kaupunki sai nimensä François de Montmorency-Lavalilta, joka oli Québecin ensimmäinen roomalais-katolinen piispa ja Île-Jésus’n saaren ensimmäinen eurooppalainen omistaja.


title: Romania Eurovision laulukilpailussa

text: Romania osallistui Eurovision laulukilpailuun ensimmäisen kerran vuonna 1994. Paras tulos tähän mennessä on ollut kolmas sija vuosilta 2005 ja 2010. Myös vuonna 2006 Romania menestyi hyvin ja saavutti neljännen sijan.


title: Romania Eurovision laulukilpailussa

text: Romania on esittänyt kaksi ensimmäistä viisuaan kokonaan romanian kielellä ja loput suurimmaksi osaksi englanniksi. Vuonna esitettiin monikielinen kappale. Myös italian kieltä on käytetty englannin ohella vuonna ja romanian ohella vuonna .


title: Romania Eurovision laulukilpailussa

text: EBU joutui diskaamaan Romanian vuoden 2016 kisoista. Syynä oli Romanian yleisradioyhtiö TVR:n maksamattomat jäsenmaksut.


title: Romania Eurovision laulukilpailussa

text: Vuosina 1956–1998 Eurovision laulukilpailussa lauluja säesti suuri viihdeorkesteri jousineen, puhaltimineen ja komppiryhmineen. Jokainen maa lähetti kilpailuun oman kapellimestarin, joka vastasi laulun sovituksesta ison orkesterin säestämänä. Romania osallistui myös vuoden 1993 Eurovision laulukilpailun esikarsintaan "Kvalifikacija za Millstreet", jossa Romanian kappaletta johti George Natsis.


title: Romania Eurovision laulukilpailussa

text: Eurovision.tv


title: Ryhmäteoria

text: Ryhmäteoria on matematiikan osa-alue, joka keskittyy tutkimaan ryhmiä. Sillä on useita sovelluksia fysiikassa ja kemiassa.


title: Ryhmäteoria

text: Monet kuvaukset säilyttävät joitakin struktuurin ominaisuuksia. Niinpä ryhmäteoriassa automorfismiryhmä on tärkeä käsite. Automorfismien muodostamaa ryhmää kutsutaan symmetriaryhmäksi.


title: Ryhmäteoria

text: Galois’n teoria tutkii polynomien ratkeavuutta ryhmäteorian keinoin. Sen avulla voidaan polynomien ratkeavuus palauttaa ryhmän ratkeavuuteen. Tätä ryhmien ratkeavuutta on helpompi käsitellä kuin yhtälöiden ratkeavuutta.


title: Ryhmäteoria

text: Abelin ryhmä on eräs ryhmäteorian perustyökalu, ja se on perustana myös monimutkaisemmille algebrallisille rakenteille, kuten renkaille, kunnille ja moduleille.


title: Ryhmäteoria

text: Ryhmäteorian kehityshistoriassa on kolme tutkimushaaraa:


title: Ryhmäteoria

text: Tarkastellaan seuraavaksi näitä kolmea tutkimushaaraa erikseen.


title: Ryhmäteoria

text: Permutaatioita esiintyy lähes joka puolella matematiikassa sekä käytännön elämässä. Juuri tämän vuoksi ryhmäteoriassa alettiin ensimmäisenä tutkia permutaatioryhmiä. Hyvänä käytännön esimerkkinä permutaatioista toimii Rubikin kuution siirrot.


title: Ryhmäteoria

text: Matemaattisesti määriteltynä permutaatio tarkoittaa bijektiota joukolta itselleen. Permutaatio sanana merkitsee muutosta tai vaihtoa eli jonkin joukon sisäistä muutosta, jolloin alkiot kuitenkin säilyvät ennallaan. Uusi avaamaton korttipakka on aluksi tietyssä järjestyksessä. Nyt, jos järjestystä muutetaan esimerkiksi siten, että ruutuässän tilalle laitetaankin pataässä, voidaan kuvitella ruutuässän kuvautuvan pataässäksi.


title: Ryhmäteoria

text: Permutaatiota voidaan tarkastella monesta eri näkökulmasta. Kun korttipakan järjestystä muutetaan tietyllä operaatiolla, voidaan sen kuvitella olevan eräänlainen permutaatio. Toisaalta permutaatio voi myös tarkoittaa saavutettua lopputulosta, johon korttipakka järjestämisoperaation jälkeen muotoutuu. Jos jonkin joukon alkiot kuvitellaan numeerisesti tiettyyn järjestykseen, voi permutaatio tarkoittaa myös järjestysnumeroiden muuttumista.


title: Ryhmäteoria

text: Seuraava tärkeä ryhmien pääluokka on matriisiryhmät (lineaariset ryhmät), joka nimensä mukaisesti koostuu formula_1 -matriiseista. Kyseisten ryhmien operaatiot tapahtuvat siis n -dimensioisessa vektoriavaruudessa. Tämän vuoksi matriisiryhmät voidaan käsitteellisesti samaistaa permutaatioryhmiin.


title: Ryhmäteoria

text: Translaatioryhmät ovat suljettuja rakenteensa suhteen. Jos esimerkiksi ryhmään formula_2 tehdään translaatiot eli siirrot tai muutokset formula_3 ja formula_4, on ensin suoritettava operaatio formula_3 ja sitten vasta operaatio formula_4.


title: Ryhmäteoria

text: Käsitteellisesti translaatioryhmä voidaan samaistaa symmetriseen ryhmään. Translaatioryhmät koostuvat siis niistä kaikista translaatioista, jotka säilyttävät ryhmän yksinkertaisen rakenteen.


title: Ryhmäteoria

text: Ryhmäteoria kehittyi aluksi konkreettisimmista edellä mainituista ryhmäluokista. Ryhmäoperaatioita käsiteltiin siis luvuilla, permutaatioilla ja matriiseilla. Abstrakti ryhmä käsitteenä kuuluu moderniin eli abstraktiin algebraan.


title: Ryhmäteoria

text: Ryhmä formula_2 koostuu esimerkiksi alkioista formula_8. Jos ryhmä formula_2 on suljettu binäärioperaation * suhteen, niin voimassa ovat seuraavat neljä ehtoa:Abstrakti ryhmä voidaan esittää vektoriavaruuksien lineaarimuunnoksina. Tätä tapaa kutsutaan ryhmän esitykseksi.


title: Ryhmäteoria

text: Topologinen ryhmä formula_22 koostuu topologisesta avaruudesta, jossa ryhmällä ovat voimassa seuraavat operaatiot:


title: Ryhmäteoria

text: Nämä edellä mainitut operaatiot muodostavat jatkuvat funktiot.


title: Vuorikunta

text: Vuorikunta () on historiallinen termi, jota käytetään 1200-luvulta vuoteen 1859 keski-Ruotsissa olevista seuduista, joilla oli erioikeus harjoittaa vuorityötä. Ruotsinkielisen termin perusteella osaa Västmanlandista, Taalainmaan eteläosaa ja Värmlantin itäosaa kutsutaan nykyään Bergslageniksi.


title: Helsingin Satama

text: Helsingin satama ( , LOCODE: FI HEL tai FI VSS ) on Helsingin kaupungin omistaman Helsingin Satama Oy:n ylläpitämä suuri matkustaja- ja tavaraliikenteen satama. Matkustajamääriltään se on maailman suurin satama, vuonna 2017 11,8 miljoonaa matkustajaa.


title: Helsingin Satama

text: Sen kolme maantieteellisesti toisistaan erillään sijaitsevaa satama-aluetta muodostavat yhdessä Helsingin sataman. Nämä palvelevat erityisesti Suomen ulkomaankaupan yrityksiä tavaraliikenteessä. Helsingin sataman vahvuuksia ovat säännöllinen ja tiheä laivaliikenne yhdistettynä monipuolisiin satamapalveluihin.


title: Helsingin Satama

text: Helsingin Satama on omistanut vuoden 2017 alusta lähtien 60 % Loviisan satamassa toimivasta Loviisan satamayhtiöstä. Yhtiön toinen omistaja 40 % osuudella on Loviisan kaupunki. Loviisan satama on mekaaniseen metsäteollisuuteen ja irtolasteihin erikoistunut joustava palvelukeskus.


title: Helsingin Satama

text: Helsingin satama on myös Suomen vilkkain matkustajasatama ja huomattava rajanylityspaikka, josta on yhteydet Tallinnaan, Tukholmaan, Travemündeen ja Pietariin.


title: Helsingin Satama

text: Helsingin Satama -osakeyhtiön ylläpitämät Helsingin satamanosat:


title: Helsingin Satama

text: Vuonna 2016 Helsingin satama oli ylivoimaisesti Suomen suurin ulkomaan matkustajaliikenteen satama 11,9 miljoonalla matkustajallaan. Lisäksi Helsingin Eteläsataman alueelta operoidaan muun muassa Helsingin sisäisen liikenteen Suomenlinnan lauttoja ja Porvoon risteilyaluksia.


title: Helsingin Satama

text: Vuonna 2017 Helsingin satama oli maailman vilkkain matkustajasatama.


title: Helsingin Satama

text: Helsingin sataman vuosittainen matkustaja- ja rahtimäärä:


title: Helsingin Satama

text: * Tämä luku sisältää vain ulkomaan matkustaliikenteen.


title: Helsingin Satama

text: Matkustajaliikenne kasvoi maltilliset 1,8 % vuonna 2017 verrattuna edelliseen vuoteen. Määrällisesti vuoden 2017 ja 2016 luvut pysyivät lähes samalla tasolla. Kasvua saavutettiin Helsingin Satamassa kansainvälisten risteilymatkustajien osalta vuonna 2017, matkustajien osalta +16,8 % ja aluksien osalta 10,8 %.


title: Helsingin Satama

text:
Helsingin Sataman tavaraliikenne oli voimakkaassa kasvussa vuonna 2017 (14,2%) verrattuna edelliseen vuoteen.
Konttiliikenne kasvoi Helsingin Satamassa lähes 9 % vuonna 2017 verrattuna edelliseen vuoteen.


title: Helsingin Satama

text: Konttiluvut ilmoitettu mitoilla TEU (twenty-foot equivalent units) = 20 jalan merikonttia vastaava tilavuusmitta.


title: Maidashi-Kyūdaibyōinmaen metroasema

text: Maidashi-Kyūdaibyōinmaen metroasema () on Fukuokan kaupungin Higashin suuralueella sijaitseva metroasema. Maidashi-Kyūdaibyōinmaen asema on neljäs asema Hakozaki-linjalla. Asema on avattu 27. huhtikuuta 1984.


title: Maidashi-Kyūdaibyōinmaen metroasema

text: Aseman lähellä sijaitsevat muun muassa:


title: Karakteristika

text: Renkaan "R" karakteristika tarkoittaa algebrassa pienintä sellaista positiivista kokonaislukua "n", että


title: Karakteristika

text: missä "n"a = a + a + formula_3 + a (summataan "n" kertaa).


title: Karakteristika

text: Jos tällaista lukua "n" ei ole olemassa, niin "R":n karakteristika määritellään nollaksi. Usein R:n karakteristikaa merkitään char("R").


title: Karakteristika

text: Mikäli "R" on varustettu ykkösalkiolla 1, niin karakteristika on pienin sellainen positiivinen kokonaisluku, että


title: Hakozaki-Miyamaen metroasema

text: Hakozaki-Miyamaen metroasema () on Fukuokan kaupungin Higashin suuralueella sijaitseva metroasema. Hakozaki-Miyamaen asema on viides asema Hakozaki-linjalla. Asema on avattu 31. tammikuuta 1986.


title: Hakozaki-Miyamaen metroasema

text: Aseman lähistöllä sijaitsevat muun muassa:


title: Palmia

text: Palmia Oy on Helsingin kaupungin omistama palveluyhtiö. Yhtiö tuottaa kiinteistö-, siivous-, turva- ja ravintolapalveluja julkisille toimijoille, yrityksille ja yhteisöille pääkaupunkiseudulla vastaten mm. Helsingin metron järjestyksenvalvonnasta.


title: Palmia

text: Palmia aloitti toimintansa vuonna 2003, kun Helsinki Catering, kiinteistöviraston kiinteistöpalvelukeskus sekä opetusviraston palvelukeskus yhdistyivät.


title: Palmia

text: Vuonna 2014 Helsingin kaupunginhallitus päätti yhtiöittää Palmian kiinteistö-, siivous-, turva- ja ravintolapalvelut äänin 15-4. Lopullisen päätöksen asiasta teki kaupunginvaltuusto 29.9.2014, joka pysyi yhtiöittämisen kannalla äänin 43-41. Palmia Oy aloitti yhtiömuotoisena 1.1.2015.


title: Palmia

text: Palmia Oy oli vuonna 2017 eniten tappiota tehnyt Helsingin kaupungin konsernin omistamista osakeyhtiöistä. Vuonna 2017 tappio oli 1,1 milj. €. Jos mukaan lasketaan Helsingin kaupungin tytärsäätiöt, osakkuus- ja omistusyhtiöt sekä jäsenkuntayhtymät, ainoastaan Helsingin seudun liikenne -kuntayhtymä (HSL) teki enemmän tappiota. HSL:n tappio oli 1,3 milj. €. Palmia Oy:stä vuonna 2014 eriytetty Helsingin kaupungin palvelukeskusliikelaitoksen liikevaihto vuonna 2017 oli 106,7 milj. € ja voitto 7,3 milj.€.


title: Palmia

text: Palmia Oy on ostamassa Hämeenlinnan kaupungin omistamat kuntayhtiöt Tekme Oy:n ja Linnan Ateriapalvelut Oy:n. Palmia Oy maksaa näistä yhtiöistä Hämeenlinnan kaupungille 6,3 milj. €. Sekä Tekme Oy:n että Linnan Ateriapalvelut Oy:n kannattavuus on ollut heikkoa viime vuosina. Palmia Oy hakee kasvua erityisesti ateriapalveluista. Palmia Oy aloittaa vuoden 2019 alussa Riihimäen kaupungin ruokapalveluiden tuottamisen. Palmia Oy:n tarjous oli Riihimäen omakustannushintaan verrattuna 500 000 € vuodessa halvempi. Sopimus on kestoltaan 10 vuotta ja kokonaisarvoltaan 25 milj. €. Palmia Oy lupaa siis tuottaa palvelut sopimuskauden aikana viisi miljoona euroa halvemmalla kuin Riihimäen kaupungin omakustannushinta ruokapalveluille on. Palmia Oy suunnittelee myös tuotantotilojen investointia Riihimäelle.


title: Palmia

text: Kuntien omistamia osakeyhtiöitä kohtaan on esitetty kritiikkiä markkinoiden vääristämisestä. Elinkeinoelämän keskusliiton (EK) pk-yrityksille suunnatussa kyselyssä vastaajista liki 40 prosenttia ilmoitti, että kilpailu toimii huonosti tai ei lainkaan. Myös poliittisesti nimitykset kuntayhtiöiden hallituksiin ovat saaneet kritiikkiä. Palmia Oy:n hallitus on pääosin poliittisesti valittu.


title: Sianliha

text: Sianliha on sian tai sian poikasen eli porsaan lihaa, jota käytetään ravinnoksi. Sianliha on maailman eniten kulutettu liha. Sianlihaa ovat muun muassa kinkku, pekoni ja porsaankyljykset.


title: Sianliha

text: 1. Pää


title: Sianliha

text: 2. Kaula


title: Sianliha

text: 3. Pekoni


title: Sianliha

text:
4. Etuselkä
Luuton osa on "kasleri" eli niska. Uunipaistiksi, leikkeisiin, pihveihin, paistirulliksi, talouskyljyksiin, kastikkeisiin, pataruokiin. Kaslerista tehdään myös nyhtöpossua.


title: Sianliha

text: 5. Rinta


title: Sianliha

text:
6. Kyljysselkä
Ulkofilee, sisäfilee ja luinen kyljysselkä. Porsaankyljykset.


title: Sianliha

text:
7. Ulkofilee
Uunissa kypsennettäväksi, pihveiksi ja leikkeiksi.


title: Sianliha

text:
8. Sisäfilee
Possun arvokkain ja murein osa. Kokonaiseksi paistiksi, viipaleiksi, leikkeiksi, noisetteiksi, grilliin.


title: Sianliha

text:
9. Kylki
Possun rasvaisin osa. Kastikelihaksi, savustettavaksi, läskisoosiin, viipaleiksi, ribseiksi. Pekoni on suolattua ja savustettua kylkisilavaa.


title: Sianliha

text: 10. Vatsa


title: Sianliha

text:
11. Lapa
Haudutettaviin lihapatoihin, kastikkeisiin, wokkeihin, verkkopaistiksi, karjalanpaistiin, jauhelihaan, uunissa kypsennettäväksi.


title: Sianliha

text:
12. Kinkku
Ulkopaisti, kulmapaisti, sisäpaisti, paahtopaisti. Paistettavaksi, leikkeisiin, kuutioiksi ja suikaleiksi vokkeihin ja kastikkeisiin, sekä karjalanpaistiin.


title: Sianliha

text:
13. Potka
Hernekeittoon, uunissa kypsennettäväksi.


title: Sianliha

text: 14. Sorkka


title: Sianliha

text: 15. Saparo


title: Sianliha

text: Sianlihan keskimääräinen perusravintoainesisältö 100 grammaa kohti Finelin mukaan:


title: Sianliha

text: Sianlihaa kulutettiin vuonna 2010 maailmassa noin 103 miljoonaa tonnia. Suurimmat kuluttajamaat:


title: Sianliha

text: Sianliha on Suomen eniten kulutettu lihalaji. Sianlihaa syötiin vuonna 2011 Suomessa 36,4 kilogrammaa henkeä kohti, mikä on lähes puolet kaikesta lihan kulutuksesta.


title: Sianliha

text: Sianlihaa tuotettiin vuonna 2010 noin 103 miljoonaa tonnia. Suurimmat tuottajamaat:


title: Sianliha

text: Euroopan unionissa teurastetaan 250 miljoonaa sikaa vuosittain (2009). Yli puolet EU:n sikojen tuotannosta on kuudessa maassa: Espanja, Tanska, Hollanti, Saksa, Unkari ja Britannia.


title: Sianliha

text: Vuonna 2008 Suomessa tuotettiin sianlihaa 217 tuhatta tonnia, ja sianliha oli Suomen tärkein lihateollisuuden vientituote.


title: Sianliha

text: Sika teurastetaan Suomessa noin 5–6 kuukauden ikäisenä ja keskimäärin 86 kilogramman painoisena.


title: Sianliha

text: Sianlihaa jalostetaan Suomessa lihaksikkaaksi ja vähärasvaiseksi.


title: Sianliha

text: Kypsentämättömän 90-grammaisen porsaanleikkeen elinkaarenaikaiset kasvihuonekaasupäästöt ovat arviolta 653 grammaa CO-ekv, mikä vastaa noin 14 prosenttia suomalaisen keskivertokuluttajan päivittäisen ravinnon aiheuttamista kasvihuonekaasupäästöistä. Laskelma sisältää teurastamon, jakelun ja vähittäiskaupan arvioidut päästöt 850 grammaa CO-ekv/lihakilo.


title: Sianliha

text: Sianlihan syöminen on ruokatabu eli kiellettyä muun muassa juutalaisuudessa ja islamissa.


title: Karttaprojektio

text: Karttaprojektio on menetelmä, jossa maapallon pinta tai osa siitä projisoidaan kaksiulotteiselle tasolle kartaksi. Koska Maan pinta on pallomainen, ei sitä voi levittää suoraan tasoksi tai kuvata tasopinnalla ilman, että joko välimatkat, pinta-alat, muodot tai suunnat vääristyvät. Vääristymät ovat kaikkein suurimmillaan maailmankartoissa. Siksi on kehitetty useita erilaisia karttaprojektioita, jotka soveltuvat tiettyihin käyttötarkoituksiin näyttäen tarvittavat asiat mahdollisimman totuudenmukaisina. Monet karttaprojektiot eivät ole varsinaisia projektioita sanan todellisessa merkityksessä, sillä ne on laskettu matemaattisten kaavojen mukaan. Karttaprojektiossa tulee ottaa huomioon myös maapallon litistyneisyys.


title: Karttaprojektio

text: Kartta voidaan projisoida suoraan tasolle tai tasoksi levitettävälle pinnalle, kuten lieriölle tai kartiolle. Tämän mukaisesti karttaprojektiot jaetaan taso-, kartio- ja lieriöprojektioihin.


title: Karttaprojektio

text:
Tasoprojektiossa eli atsimutaalisissa projektioissa maanpinta ajatellaan projisoiduksi tasolle, joka sivuaa maapalloa jossakin pisteessä. Tästä keskipisteestä katsottuna kaikki suunnat näkyvät oikeina. Projektiota sanotaan perus- eli normaaliasentoiseksi, jos tämä sivuamispiste on pohjois- tai etelänavalla. Jos se on päiväntasaajalla, on kyseessä poikittaisasentoinen eli transversaali, ja jos se on jossakin muualla, on kyseessä vinoasentoinen projektio. Perusasentoisessa projektiossa pituuspiirit ovat suoria ja leveyspiirit samankeskisiä ympyröitä, ja niitä käytetään varsinkin napaseutujen kartoissa.
Ns. "perspektiivisiä" tasoprojektioita ovat "ortografinen", "stereografinen" ja "gnomoninen" projektio. Jokainen näistä voi olla normaali-, poikittais- tai vinoasentoinen. Ortografinen projektio näyttää maapallon sellaisena kuin se näyttäisi kaukaa avaruudesta katsottuna; myös jos valokuvataan karttapallo kameran sijaitessa riittävän kaukana siitä, saadaan ortografisen projektion mukainen kartta. Kartassa voi näkyä enintään puolet maapallon pinnasta. Projektiota käytetään yleisesti myös Kuun kartoissa, koska se näyttää Kuun sellaisena kuin se näkyy Maasta käsin kaukoputkella; Kuustahan on aina sama puoli kääntyneenä maata kohti.


title: Karttaprojektio

text: Gnomoninen projektio voidaan ajatella muodostettavan siten, että läpikuultavan karttapallon keskipisteeseen on sijoitettu lamppu, ja kalvomainen taso sivuaa pallon pintaa jossakin pisteessä. Tälle kalvolle kuvastuisi tällöin gnomonisen projektion mukainen kartta. Tällaisella kartalla kaikki maanpinnan isoympyrät, esimerkiksi päiväntasaaja ja pituuspiirit, ovat suoria, minkä vuoksi projektiota käytetään mm. lentoreittien suunnittelussa. Kerralla on mahdollista esittää alle puolet maapallon pinnasta. Gnomonisen projektion uskotaan olevan vanhin karttaprojektio; sen kehitti Thales 500-luvulla eaa.


title: Karttaprojektio

text: Stereografinen projektio voidaan muodostaa vastaavalla tavalla; kuitenkin lampun on ajateltava sijaitsevan maapallon pinnalla vastakkaisessa pisteessä kuin kuvaustason sivuamispiste (siis esimerkiksi etelänavalla, jos sivuamispiste on pohjoisnavalla). Projektio on oikeakulmainen eli kulmatarkka (ks. jäljempänä). Varsinkin aikaisemmin projektiota on yleisesti käytetty myös poikittaisasentoisena kaksiosaisissa maailmankartoissa, joissa itäinen ja läntinen pallonpuolisko on kuvattu kahdelle erilliselle ympyränmuotoiselle kartalle. Tällöin sivuamispisteet sijaitsevat vastakkaisissa pisteissä päiväntasaajalla.


title: Karttaprojektio

text: Nämä projektiot lienee helpointa ymmärtää tällaisten geometris-optisten konstruktioiden avulla, mutta ne voidaan määritellä myös matemaattisilla kaavoilla. Perusasentoisessa ortografisessa projektiossa leveyspiiriä φ vastaa ympyrä, jonka säde on R · k · formula_1, gnomonisessa taas R ·k · formula_2 ja stereografisessa 2 · R · k · formula_3, missä R on maapallon säde ja k kartan mittakaava navan kohdalla. Jos sivuamispiste ei ole navalla, muodostuvat kaavat monimutkaisemmiksi.


title: Karttaprojektio

text: Lisäksi on olemassa "oikeakeskipituinen tasoprojektio", jossa etäisyydet sivuamispisteestä ovat oikeassa suhteessa. YK:n lipussa on kuvattuna maapallo tällaisessa projektiossa pohjoisnapa keskipisteenä.


title: Karttaprojektio

text: Lieriöprojektiossa maapallo sijoitetaan kuvitteellisen lieriön sisään, jolle pinta projisoidaan. Maailmankartoissa sivuamislinjaksi valitaan tavallisesti päiväntasaaja. Sen jälkeen lieriö levitetään tasoksi. Sekä leveys- että pituuspiirit näkyvät tällöin suoraviivaisina, ja muotojen tai pinta-alojen vääristyminen kasvaa sivuamislinjasta poispäin mentäessä.


title: Karttaprojektio

text: Eri lieriöprojektiot eroavat toisistaan siinä, mille etäisyydelle päiväntasaajasta eri leveyspiirit sijoitetaan kartalle. Matemaattisesti yksinkertaisin on ns. "neliökartta", jossa etäisyydet päiväntasaajasta ovat oikeassa suhteessa eli pituuspiirit on kuvattu oikeapituisesti. Projektio ei ole oikeakulmainen eikä -pintainen.


title: Karttaprojektio

text:
Yleisimmin käytetty lieriöprojektio on kuitenkin vanhastaan ollut Mercatorin projektio, joka oikeakulmaisuutensa vuoksi soveltuu varsinkin merikarttoihin. Varsinkin 1900-luvun alkupuolella se oli myös tavallisissa maailmankartoissa ehkä yleisimmin käytetty karttaprojektio siitä huolimatta, että pinta-alat ovat hyvin virheellisiä ja kaukana päiväntasaajasta sijaitsevat alueet näkyvät suhteettoman suurina. Siinä sekä leveys- että pituusmittakaava kasvavat päiväntasaajalta poispäin mentäessä.
Oikeapintaisissa lieriöprojektioissa sitä vastoin leveyspiirien etäisyydet pienenevät napoja kohti siten, että pinta-alat kuvautuvat oikeassa suhteessa. Tämä edellyttää, että leveyspiirin etäisyys päiväntasaajasta on verrannollinen leveysasteen siniin. Alueiden muodot kuitenkin vääristyvät huomattavasti, paitsi jonkin valitun leveyspiirin läheisyydessä, jossa mittakaava on sama kaikissa suunnissa. Viime vuosikymmeninä melkoisesti keskustelua herättänyt Petersin projektio ("Gall-Petersin projektio") on oikeapintainen lieriöprojektio, jossa tällaiseksi leveyspiireiksi on valittu 45 astetta pohjoista ja eteläistä leveyttä. Näiden leveyspiirien läheisyydessä olevien alueiden muodot kuvautuvat oikein, mutta päiväntasaajan seudut venyvät pohjois-eteläsuunnassa, napoja lähellä olevat seudut taas itä-länsisuunnassa.


title: Karttaprojektio

text: Kartioprojektiossa maapallo kuvitellaan kartion sisään, joka sivuaa maan pintaa jonkin leveyspiirin kohdalla. Kartio voi myös leikata Maan pinnan kahta eri linjaa pitkin, jolloin mittakaavavääristymä ei kasva kovin suureksi. Kartioprojektiot sopivat varsinkin sellaisten alueiden karttoihin, jotka sijaitsevat jokseenkin kaukana päiväntasaajasta ja ovat pitkiä itä-länsisuunnasta, esimerkiksi Euroopan karttoihin.


title: Karttaprojektio

text: Tärkeimmät kartioprojektiot ovat tasavälinen kartioprojektio, Albersin oikeapintainen kartioprojektio ja Lambertin oikeakulmainen kartioprojektio.


title: Karttaprojektio

text: Missään karttaprojektiossa eivät kaikki välimatkat näy oikeassa suhteessa. On kuitenkin olemassa projektioita, joissa suuntien väliset kulmat, pinta-alat tai etäisyydet jostakin keskuksesta on kaikkialla kuvattu oikein. Sen mukaisesti monet tärkeimmät projektiot voidaan luokitella seuraavasti:


title: Karttaprojektio

text: Oikeakulmaiset projektiot näyttävät ilmansuuntien väliset kulmat oikein. Tämä ominaisuus vastaa matemaattista konformikuvauksen käsitettä. Näissä projektiossa pituusmittakaava tosin vaihtelee kartan eri osissa, mutta paikallisesti, tietyssä kohdassa karttaa, mittakaava on kaikkiin suuntiin sama ja siten pienet alueet näkyvät oikean muotoisina. Oikeakulmaisia projektioita käytetään esimerkiksi merenkulussa.


title: Karttaprojektio

text: Esimerkkejä:


title: Karttaprojektio

text:
Oikeapintaiset projektiot näyttävät alueiden pinta-alat totuudenmukaisina. Niitä käytetään esimerkiksi alueisiin suhteutetun tiedon esittämisessä erilaisissa teemakartoissa.
Esimerkkejä:


title: Karttaprojektio

text: Oikeakeskipituisissa projektioissa etäisyydet kartalla jostakin keskuksesta taikka jostakin leveys- tai pituuspiiristä (esimerkiksi päiväntasaajasta) pysyvät oikeassa suhteessa todellisiin etäisyyksiin.


title: Karttaprojektio

text: On olemassa myös projektioita, joissa yksikään määreistä ei ole täysin oikein. Tuloksena on kompromissi, jossa pyritään saavuttamaan tasapaino eri vääristymien välillä tai saamaan kartta yksinkertaisesti näyttämään hyvältä.


title: Karttaprojektio

text: Projektiokaista (, ) on pallolla tai ellipsoidilla sijaitseva maantieteellinen alue, jolta kohteet kuvataan karttaprojektiolla tasolle.


title: Karttaprojektio

text: Suomen kartoissa on käytetty yleisesti Gauss-Krüger-projektiota, joka muodostetaan periaatteessa samoin kuin Mercatorin projektio, mutta jossa lieriön sivuamislinja kulkeekin jotakin pituuspiiriä myöten, Suomessa tavallisimmin 27° itään Greenwichistä, mutta myös pituuspiirejä 21° , 24° ja 30° on käytetty pienempien alueiden kartoissa. Koska Suomi on itä-länsisuunnassa kapeahko, pinta-alat eivät vielä Suomen alueella sanottavasti vääristy, mutta joissakin osissa maata karttapohjoinen eli suunta kohti kartan yläreunaa poikkeaa jo merkityksellisesti napapohjoisesta eli suunnasta suoraan pituuspiiriä myöten kohti pohjoisnapaa.


title: Karttaprojektio

text: Suomen edellisen terrestrisen vertauskehyksen kartastokoordinaattijärjestelmä (KKJ) tasokoordinaattijärjestelmät muodostettiin Gauss-Krüger-projektiolla. Kuvaus tapahtui kuuteen projektiokaistaan, joiden keskimeridiaanit olivat 18°, 21°, 24°, 27°, 30° ja 33°. Näistä käytettiin tunnuksia KKJ0, KKJ1, KKJ2, KKJ3, KKJ4 ja KKJ5.


title: Karttaprojektio

text: Suomen tämänhetkisen terrestrisen vertauskehyksen EUREF-FIN kanssa käytetään useampaa karttaprojektiota. Koko suomi kuvataan ETRS-TM35FIN-tasokoordinaattijärjestelmään poikittaisella Mercatorin projektiolla. Tämän lisäksi on pienimittakaavaiseen kartoitukseen käytössä yhden asteen välein määritetyt projektiokaistat, joihin kuvaus tapahtuu Gauss-Krüger-projektiolla. Julkisen hallinnon suositus on puolestaan käyttää suurimittaiseen kartoitukseen Lambertin konformista kartioprojektiota ja tilastollisissa kartoissa tai kuvauksessa, jonka muutoin pitää olla pinta-alatarkkaa, Lambertin pinta-alatarkkaa projektiota.


title: Finasteridi

text: Finasteridi (myydään muun muassa tuotenimillä Proscar, Propecia, Fincar, Finpecia, Finax, Finast, Finara, Finalo, Prosteride, Gefina) on antiandrogeeni. Finasteridi estää 5α-reduktaasi-entsyymiä, joka muuttaa testosteronin dihydrotestosteroniksi. Finasteridiä käytetään hoitona eturauhasen hyvälaatuiseen liikakasvuun ja miestyyppiseen kaljuuntumiseen pieninä annoksina, ja eturauhassyöpään suurempina annoksina.


title: Finasteridi

text: 1992 Yhdysvaltain FDA hyväksyi finasteridin lääkekäytön hoitona eturauhasen liikakasvuun, jolloin Merck lääkeyritys alkoi myymään lääkettä kauppanimellä "Proscar". 1997 FDA hyväksyi lääkkeen käytön miestyyppiseen kaljuuntumiseen Yhdysvalloissa.


title: Finasteridi

text: Finasteridiä on käytetty anabolisten steroidien käytön peittävänä aineena, jonka vuoksi maailman antidopingtoimisto kielsi sen käytön olympialaisissa vuosina 2005–2009. Kielto päättyi 1.1.2009 kun uudet ja tarkemmat dopingtestit tekivät kiellon tarpeettomaksi.


title: Finasteridi

text: Finasteridiä käytetään Suomessa samalla tapaa vaikuttavan dutasteridin ohella eturauhasen liikakasvun hoitoon esimerkiksi 5 milligramman kerta-annoksena per vuorokausi. Finasteridi helpottaa laajentuneen eturauhasen estämää virtsaamista kutistamalla ylikasvanutta eturauhasen tilavuutta noin 20% vuodessa.


title: Finasteridi

text: Suomessa finasteridiä käytetään eri tavalla vaikuttavan minoksidiilin ohella miehillä miestyyppiseen kaljuuntumisen hidastamiseen tai pysäyttämiseen esimerkiksi 1 milligrammaa lääkettä sisältävinä tabletteina per vuorokausi. Finasteridi estää hiustuppia kutistavan dihydrotestosteronin muodostumista päänahassa, jonka uskotaan olevan tärkeä osatekijä tämän tyyppisessä kaljuuntumisessa.


title: Finasteridi

text: Finasteridi saattaa toimia 2.5–5 mg vuorokausiannoksina hoitona naistyyppiseen kaljuuntumiseen ainakin naisilla, joiden kaljuuntuminen johtuu estrogeenien vähenemisestä kehossa. Jotkut lääkärit kirjoittavat naisillekin finasteridi-reseptejä, mutta ei ilman varmuutta siitä että nainen ei tule raskaaksi (esimerkiksi vaihdevuodet tai sterilisaatio).


title: Finasteridi

text: Suomessa finasteridiä ei käytetä käypä hoito suositusten mukaisena hoitona tai ehkäisevänä aineena eturauhasen syöpään.


title: Finasteridi

text: Finasteridiä on kuitenkin tutkittu eturauhassyövän ehkäisyssä. Esimerkiksi 2010 Cochrane-verkoston katsauksessa havaittiin 25–26% alenema riskissä saada eturauhassyöpä, eli lääke toimi tutkimuksen mukaan pitkäaikaiskäytössä syöpää ennaltaehkäisevästi. Toisen katsauksen mukaan vastaavanlaisessa käytössä aggressiivisten ja harvinaislaatuisten eturauhassyövän tyyppien esiintyvyys kuitenkin lisääntyi 27%, vaikkakaan jotkin muut tutkimukset eivät ole havainneet tätä vaikutusta.


title: Finasteridi

text: Finasteridin on tutkittu olevan tehokas hoito karvojen liikakasvun eli hirsutismin hoidossa ja sopivan tähän käyttöön naisilla.


title: Finasteridi

text: Finasteridiä käytetään joissain maissa hormonihoitona transnaisilla eli miehestä naiseksi sukupuolenkorjausprosessin läpikäyneillä. Aine estää mieshormonina toimivan dihydrotestosteronin muodostumista, joka johtaa vähentyneeseen miehille ominaisten piirteiden kehittymiseen, kuten parran kasvuun. Aineen tehoa tai turvallisuutta tässä tarkoituksessa ei ole kuitenkaan tutkittu kovinkaan laajalti. Finasteridin käyttöön voi kuitenkin liittyä lisääntynyt riski saada psyykkisiä ongelmia kuten masennus, joka voi tässä muutenkin henkisille ongelmille alttiissa käyttäjäryhmässä olla erityisen ongelmallista.


title: Finasteridi

text: Raskaana olevien naisten ei tule käyttää finasteridiä, sillä se voi aiheuttaa epämuodostumia miespuoliselle sikiölle. Finasteridi estää tärkeänä mieshormonina toimivan dihydrotestosteronin muodostumista sikiössä, jonka vuoksi miespuoliselle sikiölle voi kehittyä "naismaisia" piirteitä kuten hypospadiaa. Raskaanaolevien naisten ei samasta syystä myöskään tule käsitellä rikkinäisiä tai murskattuja finasteriditabletteja. Myös siemennesteen mukana saattaa kulkeutua naiseen pieniä määriä finasteridiä.


title: Finasteridi

text: Eturauhasen liikakasvun annoksilla Finasteridin sivuvaikutukset ovat harvinaisia.


title: Finasteridi

text: Yleisimpiä sivuvaikutuksia 5 milligramman vuorokausi annoksilla ovat erektiohäiriö (alle 16%:lla käyttäjistä), seksuaalisten halujen vähentyminen (alle 10%:lla) ja siemensyöksyn saamisen vaikeutuminen (alle 6%:lla). Pitkäaikaiskäytössä (yli 2–4 vuotta) mahdolliset sivuvaikutukset kuitenkin tiettävästi vähenevät. Myös uneliaisuutta voi esiintyä.


title: Finasteridi

text: Yhdellä sadasta esiintyy ihottumaa, rintojen arkuutta ja suurentumista (lievää gynekomastiaa), joista jälkimmäinen voi yhdellä 10 000:sta edetä rintojen kyhmyisyyteen ja nesteen erittymiseen niistä. Muita yleisyydeltään tuntemattomia vaikutuksia ovat sydämentykytys, kutina, maksaentsyymiarvojen kohoaminen (S- ASAT), kipu kiveksissä, miesten siemennesteen laadun heikkeneminen ja/tai hedelmättömyys, masennus, allerginen reaktio lääkkeeseen ja erektiohäiriöiden ja/tai seksuaalisten halujen vähenemisen jatkuminen käytön lopettamisenkin jälkeen.


title: Finasteridi

text: Finasteridi estää kilpailevasti kehossa 5α-reduktaasi entsyymin muotojen 2 ja 3 toimintaa. Nämä entsyymit pelkistävät steroideihin kuuluvan testosteronin kaksoissidoksen, jolloin muodostuu dihydrotestosteronia (DHT), vaikka nämä entsyymit muokkaavat samalla tapaa muitakin steroideja. Testosteroni ja DHT toimivat kehossa mieshormoneina, mutta DHT on vaikutuksiltaan paljon voimakkaampi. Finasteridi estää myös reduktaasin muotoa 1, muttei läheskään yhtä tehokkaasti kuin esimerkiksi dutasteridi, joka estää kilpailevasti ja tehokkaasti muotoja 1, 2 ja 3.